amanoisuno/poet huggingface dataset:
夢回 趙汝鐩
春意已深寒未了，夢回斗帳房櫳悄。五更五點殘月銷，山鳥一聲先破曉。
水琴 趙汝鐩
盎缶停涵水一泓，中存雅意超器形。欲滴未滴天地寂，須臾宮商若相賡。妙趣不勞徽外索，泛聲不自絃上生。小點恩怨作兒語，大點九皋聞鶴鳴。疎數變化似有節，多是洋洋流水音。殘瀝斷續楚天曉，餘響勾引南風薰。平生筝笛厭鄭衛，羌借古韵洗古心。又不如齁{鼻合}北窗睡，兩耳不聽無虧成。
小水寺 趙汝鐩
披霧入野寺，寒林響西風。誰遣僧出迎，山鳥爲我通。染衣松露香，照眼巖花紅。聊此息塵慮，歸騎毋怱怱。
訪山中友 趙汝鐩
披荆踏石訪山友，野鳥驚人閙枯柳。牧童爲我通姓名，一笑相迎鶴髮叟。結茅倚巖屋數間，塵埃辟易不用帚。竹厨貯書羅四五，土壁黏碑分左右。山中新醅未堪壓，携手邀我沽村酒。床前尚有著殘棋，忘記四圍關戶牖。日斜扶醉同歸來，但見黑白子紛糾。獼猴樹上周章走，莫是此曹來動否。
聽琴 趙汝鐩
午睡誰扣門，隔籬喚童子。童子走來報，一二琴道士。摘茗烹沙銚，推窗拂石几。高山流水音，屢彈不肯止。我心本虛淡，無用宮商洗。淵明未嘗絃，妙趣豈假此。道士頗不樂，拂衣抱琴起。
談禪 趙汝鐩
禪僧晚相投，貌古似落魄。說性說虛空，彫心苦摸索。千百則公案，信口無一錯。有蟬隔窗鳴，與僧恣酬酢。僧喝蟬不知，僧怒蟬不覺。蟬厭忽飛去，僧語無處著。呼兒掩柴扉，請僧自行脚。
題王才叔南館 趙汝鐩
南館著隠士，幽爽似僧舍。島紅野花繁，岸綠垂楊亞。人行鳥不驚，客至鶴先迓。林深自無暑，月到更宜夜。傾樽對賢聖，飛筆追鮑謝。興來即散策，無時不得暇。
踏雪 趙汝鐩
玉壺一色天漫漫，亂雪飛春減却寒。屑瓊篩瑰塞宇宙，柳絮如拳輥作團。却愁花木不禁冷，携筇問訊遍玉欄。老柯樛枝幸亡恙，紅苞半吐怯牡丹。更憐脩竹壓欲折，扶持敲撼聲珊珊。似醉忽醒僵忽立，森然再植青琅玕。群兒幻出兩獅子，頃刻堆削了不難。手持朱橘炯電眼，并刀巧剪金鈴安。老夫童心也自愛，卷簾移坐忍凍看。一杯暖寒不可再，饑腸轉雷未朝餐。
讀離騷 趙汝鐩
琅然醉讀離騷經，一鶴聞之來中庭。童子屢麾不肯去，直湊樽前側頂聽。
倚欄 趙汝鐩
倚欄有恨無人說，暮角吹梅寒聲咽。急風卷雨過鴈驚，吐下蘆花一枝雪。
偶成 趙汝鐩
青雲得志士，頤指快所欲。萬事付杯酒，粉黛貯金屋。嗟我骨相窮，不受富貴逐。嗜欲人所同，有時未免俗。青奴頗專房，高卧擎老足。黄妳最如意，開卷醒困目。暖寒命脚婆，凍衾轉暘谷。開樽喚湯婦，新醅溫酃淥。始得此四人，明珠不計斛。呼之即來前，相娛不相觸。時人皆笑之，畫餠豈充腹。我亦翻自笑，竹窗聽戞玉。
訪隠者不遇 趙汝鐩
兩腋乘西風，送我上高岑。竹根一泉通，石徑萬木森。中有隠者居，敗屋莓苔侵。山空人不見，雲滿掛壁琴。兩鶴出候我，逢迎啄衣衿。應酬久頗厭，走避不可尋。誰伴山下去，明月升高林。
雪中徐檢法約登城樓不果 趙汝鐩
今年一雪恰一月，天工弄巧寒饕餮。朔風吹碎洞庭浪，細結瑶花遍銀闕。倚杖測試三尺强，平陸皓皓失凹凸。梅梢模糊裹寒香，鳥影伶俜棲凍葉。有客約上城南樓，膏吾車兮俄復輟。呼兒反關袁安巷，小窗風味寒於鐵。未須金帳斟羊羔，薄酒也能春兩頰。三杯五杯亦徑醉，曲肱一枕香雲絕。夢裏騎馿過灞橋，記得新詩醒時說。
送林伯虎除國子監丞赴闕  其一 趙汝鐩
山房高千仞，上與青雲齊。日從二仙遊，兩耳湔是非。北窗正齁{鼻合}，鋒車扣巖扉。猿鶴競作色，山人忘我爲。林泉雖云樂，出處蓋有時。平生經綸胸，憂國兩鬢絲。江天炯少微，安得不振衣。
送林伯虎除國子監丞赴闕  其二 趙汝鐩
璣衡占東南，老人方昭回。明庭聚耆德，公難卧蒿萊。行行出東門，丹心趨玉階。雪棹乘興爾，雲岫何心哉。了却濟世緣，應念金石臺。天街躍馬餘，就訪孤山梅。和靖有兩鶴，他日騎歸來。
送絜齋倉使袁都官歸班 趙汝鐩
六轡按部朝出關，郵鈴插羽夜趣還。詔字天飛紫泥濕，一點郎星歸拱北。鄉來翻動大壑魚，致君堯舜真須臾。金甌未啟請麾去，旋頒漢節登范車。先生有道出洙泗，派分象山接洛水。振鐸重席闡聖傳，此心之外無二理。先生有才輩伊周，胸襟百萬森戈矛。新亭肯作楚囚泣，誓楫一念清神州。此行豈但蘭再握，講帷欠公熙帝學。火城照空沙堤新，堂印押班運籌幄。絜齋牆仞世龍門，瓣香夙昔鑽仰心，邑債一了即歸耕。但當拭目天上新經綸，日與漁樵擊壤歌太平。
飲通幽園 趙汝鐩
典却身上鷫鸘裘，買酒領客尋清遊。欲洗胸襟塵萬斛，快上青雲展秋眸。晴沙翳天風動地，挈壺卷席移通幽。一沼鏡浄清可掬，千竿玉立塵不留。拒霜兩岸花爛熳，紅蓼錯雜爭開秋。人生適意未易得，癡兒了事何時休。陶寫豈必在絲竹，山有鳴禽水游鯈。酒酣題蕉競新句，景物辟易困雕搜。一梳凉月插空碧，樓頭暮角催歸騶。雙桂餘葩尚堪摘，便道肯訪勿翦不。
病中得鄔文伯書 趙汝鐩
北風卷地霰穿屋，光寒照几珠百斛。兒童呼舞健犢奔，病夫擁爐龜殻縮。打門寄書勤故人，五雲濕牖春生谷。片辭自可愈頭風，千金指迷况滿幅。年來塵埃不堪鏡，白髮一摘動盈掬。星出星入難養痾，安得閑邊半分福。病中畏酒如畏仇，詩囊亦遣高閣束。聞君新工千兔禿，君但寫來爲君讀。
送臨川王丞秩滿造朝 趙汝鐩
我來學製君哦松，數月握手臭味同。君今南浦我送客，水萍風雲何怱怱。別酒未釂白玉斝，椎鼓催發斜陽紅。青霄迫逐不少借，指日便入明光宮。祖鞭先著氣射斗，好吐平生經綸胸。臨汝詩卷如束筍，殿閣正欠賡薰風。自憐鱼遊沸釜中，羨君遇順如飛鴻。願寄一語隨君東，問訊西湖南北峰。
馬上口占 趙汝鐩
平林塗煙山擎日，晚征漠漠客愁集。浮生隙駒忙裏過，虛名塞馬眼前失。古來戰場莫回首，一成一敗骨俱朽。柳岸人家摇酒帘，不妨小停春風鞭。
題下陽懷沈叔忱 趙汝鐩
夜雨曉方歇，薄霧隨征車。喬松二十里，翠微三五家。雙燕教羣雛，一牛馱兩鴉。故人不可見，回首天之涯。
宿康口漁家 趙汝鐩
陰雲議雪風颼颼，黄沙翳暝征人愁。漁家假宿休疲骨，敗蘆紉壁茅蓋頭。行營鼓角聲動地，釣翁不慣皆掩耳。刺船火急入葭葦，問訊鷗鷺莫驚起。
姜子平鄭華父見訪留飲月下 趙汝鐩
敲門者誰子，二豪姜與鄭。揚袖入長揖，掀髯略常敬。于時月當階，籟聲斷四聽。展席交股坐，劇談飛舌競。恃俠爭譽己，拈卷索分韵。呼兒注老瓦，酒力快辛硬。羶葷屏俗饌，梨栗錯村飣。杯行無不釂，恐犯詩壇令。
適意 趙汝鐩
右傾老瓦盆，左持離騷經。一杯讀一句，既醉還復醒。好月飛入坐，伴飲到天明。林下樂如許，鐘鼎鴻毛輕。
水閣秋夜 趙汝鐩
雲收一點無，秋洗四山浄。野水吞長天，凉月分兩鏡。倚湖閣虛窈，緣石竹脩勁。孤斟領幽寂，新醪快村硬。露冷欺病骨，更闌瞻斗柄。欲去未屬饜，倚欄成短詠。
十一月四日雪中小飲是月十日冬至 趙汝鐩
書雲猶七日，陰極剛未長。風吹六花開，飛舞隘穹壤。一陽方欲來，和氣已摩盪。著地寂不聲，入林發餘響。與客同擁爐，寒威不到幌。洗杓開蟻尊，下筯飫熊掌。道舊驚物變，談空湔塵想。近詩稍閣筆，對此又技癢。踏雪訪梅花，更覺吟興爽。
遊劉園分韵得峽字 趙汝鐩
園林十畝餘，此邦人推甲。匝谷篔簹浄，循沼芙蓉夾。波暖遊鱼樂，機忘飛鷗狎。劇談互揮麈，曲欄憑鬭鴨。棋仙俱自負，國手未許插。酒膽各稱雄，觥船不留呷。半酣索分吟，韵嚴苦才乏。枯腸搜欲斷，險字終難壓。閣筆視諸公，詞源羨流峽。
晚晴與何戶登水亭簡張丞 趙汝鐩
溪流兩岸秋，日落千山暮。一亭壓其間，登覽洗萬慮。胸襟富丘壑，方領此幽趣。擲餌來潜鱗，圍棋驚過鷺。酒壺展逸興，漁唱續遠浦。安得哦松來，撚髭同覓句。
雪中觀客夜博 趙汝鐩
積雪深一尺，堆瓊迷山扉。豪客夜排闥，挑燈紅爐圍。成梟呼五白，轉勝賞四緋。舉觴無不釂，寒深酒力微。姑置博與酒，劇談木屑霏。坐久更寖闌，疎鐘到簾幃。
山吟 趙汝鐩
梯磴捫絕壁，題詩紀幽臨。呵凍象管滑，墮崖千尺深。羣猿皆驚笑，看我攀蘿尋。石罅忽搜得，大書足前吟。誦詠猿側耳，頷頭似知音。吟罷下山去，猿亦歸他林。
金山 趙汝鐩
自古稱浮玉，更名爲得金。一山藏寺腹，雙塔立江心。淮浙中流斷，風煙四岸侵。夢回禪榻悄，月午聽龍吟。
秋夕 趙汝鐩
秋風動梧井，無頓許多凉。夜靜灘喧枕，窗開月到牀。道心便冷淡，世事莫思量。只被澆花累，朝朝却用忙。
劉子愿山居 趙汝鐩
般向山邊住，蕭然茅數椽。平塘印星斗，深谷剩風煙。老不離書卷，貧誰乞酒錢。莫言無管待，頻取好茶煎。
泊舟 趙汝鐩
前頭無泊處，且住荻花林。水沸知灘淺，煙蜂花在瓶。呼童治茶具，有客扣柴扃。共說山林話，休嗟兩鬢星。
送仲久之京口 趙汝鐩
纔歸又東去，且道幾時還。算路亦差遠，緣君不耐閑。江城登鐵甕，煙寺認金山。我昔經行地，詩牌掛壁間。
空師欲遊嶽往訪山寺 趙汝鐩
聞師遊嶽去，打急訪高岑。躡屐若來晚，挑包不可尋。山寒梅意悄，林茂鳥聲深。行住無非道，何須枉費心。
送季逢過湘中 趙汝鐩
虀鹽三十載，刻苦戰文場。燈火簡編夜，江湖髭鬢霜。鴈聲隨掛席，秋色欠遊湘。歸日無他物，惟詩滿古囊。
酬曹戶 趙汝鐩
奔走塵埃久，還山每嘆遲。歲華驚鴈到，心事獨鷗知。夜對樽前月，晝尋花下棋。閑中滋味好，但欠子論詩。
泊盧家步 趙汝鐩
泊舟葭葦岸，風喚夜凉生。天遠星疑墜，秋清月倍明。傾杯浮蟻匝，把劍古蛟鳴。甚矣吾衰矣，功名念已輕。
同崔糾訪陳道士 趙汝鐩
尋幽過橋去，松徑入琳宮。竹擺風簷綠，榴殘雨院紅。黏碑多古籀，插架獨參同。道士掀髯笑，詩聯石鼎工。
秋意 趙汝鐩
今年秋意早，夜傍井梧生。怪得雨聲急，洗教山骨清。倚欄看葉舞，尋砌聽蛩鳴。舉目無非爽，吟詩易得精。
下程 趙汝鐩
下程疑頗早，店主勸予休。今晚莫貪路，明朝便到州。疎籬編馬眼，新笋護貓頭。六七歲童子，一人隨數牛。
訪上官道人庵 趙汝鐩
三十年居此，何嘗識酒葷。柴扉人少到，草徑鹿同羣。雨足添新瀑，山深有剩雲。水瓢丹竈外，閑事不曾聞。
訪王廣文 趙汝鐩
未是閑時節，君言百念灰。棲身庵竹石，適意杖莓苔。人老無由少，春歸却解來。呼兒烹苦笋，席地共銜杯。
野望 趙汝鐩
一天秋色遠，千里病眸寬。野曠牛羊小，樓高風露寒。掃愁嫌酒薄，少事欲心安。溪友門前過，留魚薦晚餐。
到農家 趙汝鐩
難得官人到，茅簷且駐車。自携鋤掘笋，更取網求魚。一媼來斟酒，諸童競挽裾。須臾對吾泣，科役苦追胥。
招賢渡溪閣晚望 趙汝鐩
溪流清到底，十頃浸秋光。煙重山加色，風狂鴈失行。塵埃雙老鬢，天地幾斜陽。何處一聲笛，征人暗斷腸。
琳宇 趙汝鐩
琳宇棲巖谷，翛然一徑深。風篁竿戛玉，霜橘顆垂金。是院皆扃戶，無人但聽琴。遶廊行數匝，聊以洗塵心。
維舟 趙汝鐩
望見人家了，猶須轉一坳。寺從灘背出，船向柳邊捎。問酒尋溪館，呼兒解臘包。三杯亦徑醉，世事且權拋。
贈隠居 趙汝鐩
遶屋垂垂柳，當軒小小江。買魚尋晚釣，浮蟻倒春缸。山近雲侵坐，月來梅印窗。隠居誰似子，不羨鹿門龐。
弋陽道中 趙汝鐩
千里嘆行役，今朝方半途。橘肥霜後顆，松落雨中鬚。店嫗當壚問，官人要酒無。忻逢掃愁帚，沽了又還沽。
倚樓 趙汝鐩
蒹葭秋色晚，百尺倚江樓。日暗煙藏寺，風高浪拍舟。歸雲投遠嶺，饑鴈叫滄洲。心事非年少，塵埃白盡頭。
舟中 趙汝鐩
繫纜停征棹，斜陽古渡頭。風霜先遠客，天地獨扁舟。水鳥衝開浪，汀鴻占斷秋。在家貧亦好，何用出林丘。
夏日普信寺江閣 趙汝鐩
到此全無暑，虛欄千里風。看飛雲度水，聽落石鳴空。日月忙烏兔，春秋遞燕鴻。一生塵裏過，煙艇羨漁翁。
過寶雲寺訪密師 趙汝鐩
寺纔三二里，曳杖且徐行。晴塔松梢見，風鐘嶺半鳴。樵夫分道過，僧子就房迎。竹有千竿立，塵無一點生。
送翼之過天台 趙汝鐩
天台山水窟，人道是仙家。白鶴掛寒溜，赤城飛暮霞。獨携筇杖過，莫畏石橋斜。牢記經行處，歸來向我誇。
晚泊 趙汝鐩
篙師言已晚，豈可更貪程。風起且須泊，灘多未易撐。星河明夜色，葭葦撼秋聲。回首人千里，通宵夢不成。
遣意 趙汝鐩
要靜靜不得，風吹竹打簷。欄摧呼匠葺，碑脫遣兒黏。夜短睡常欠，天陰病轉添。扶衰歸密室，更下面前簾。
信步 趙汝鐩
午窗方睡起，信步過東畦。穴徙蟻知雨，巢穿燕補泥。路坍連草沒，果重壓枝低。村婦抱兒子，籠邊教喚雞。
安仁道中 趙汝鐩
半月離鄉井，家音杳不聞。路危多半缺，橋朽忽中分。秋盡風搜葉，日沉巖宿雲。荒村店雖陋，店主頗殷勤。
送彥東還湘 趙汝鐩
湖南多爽處，羨子片帆還。秋影清涵水，煙痕淡著山。蘭風香楚佩，竹淚冷湘斑。見說誅茅地，江頭只數間。
宿方家店 趙汝鐩
昏暮方投宿，敢嫌茅屋低。池清月易入，林密鳥爭棲。買酒春篘甕，求蔬夜摘畦。路長莫貪睡，囑僕早聽雞。
贈悟上人 趙汝鐩
怪來趨向別，乃是拙庵孫。秋色添禪寂，松聲奪俗喧。路行須避蟻，飯剩或呼猿。單鉢隨緣住，尋常懶出門。
秋居 趙汝鐩
入得秋來爽，何煩宋玉悲。推窗對脩竹，開卷課諸兒。世事放輕著，人生無足時。年多自當老，不用染吟髭。
暮行江上 趙汝鐩
江天詩眼闊，沙岸暮扶藜。風怒來帆卸，林昏宿鳥迷。問魚前港有，沽酒小童携。夜客留同飲，添杯翦韭畦。
贈慈上人 趙汝鐩
踏遍叢林後，歸來隠石崖。任梅斜到牖，聽竹長侵街。掛壁塵堆笠，穿山雲惹鞋。真機須要悟，餘事是持齋。
送奇仲過霅川 趙汝鐩
少年湖海氣，近又負詩名。今忽擔簦去，誰非倒屣迎。雨茶烹顧渚，春酒醉烏程。有句茅亭著，蘋風洲上生。
登法雲寺 趙汝鐩
雲林擁深寂，山寺倚崔嵬。童子請先坐，師僧恐便回。庭黄霜到橘，階綠雨滋苔。掛樹猿相玩，呼之却不來。
春郊 趙汝鐩
數點綠楊風，春光是處同。蜂喧搜蘂瘠，鳥閙聒山聾。聯句逢詩友，尋僧問牧童。家家辦農具，準擬試新工。
宿溪館 趙汝鐩
投宿溪頭館，途長主僕饑。濕薪難便著，惡米更須篩。風細帆來穩，山高月上遲。客懷正悽惻，漁笛蓼洲吹。
弦歌堂對雨 趙汝鐩
絕交詩酒客，撲面簿書塵。汩沒朝連夜，怱忙雨過春。民寬殘稅欠，身受上官嗔。了却三年債，歸耕秀水濱。
留客 趙汝鐩
闊疎方在念，飛蓋忽相過。酒缺鄰堪覓，詩成子自哦。添羹挑野菜，包鮓就池荷。莫屢辭歸去，餘樽亦不多。
送胡判官赴官永嘉 趙汝鐩
君赴蓮池戍，離愁正值秋。持觴送南浦，鳴櫓下東甌。才俊推烏幕，風流訪謝樓。欲窮奇絕處，須上鴈山頭。
醵飲劉園 趙汝鐩
隨意携盤饌，毋煩事禮文。燕飛衝幕過，鶑語隔牆聞。興自樽前發，韵從花下分。詩成似供課，醉墨競紛紜。
遣愁 趙汝鐩
愁來無可奈，散策小橋東。影轉松隨日，香殘花怯風。煙霞詩興裏，天地酒杯中。本自江湖客，生涯付釣篷。
次莊過荆渚以詩寄之 趙汝鐩
澤國遥千里，雲帆隔兩州。醉行沙市月，吟破渚宮秋。魚嘆馮驩鋏，貂殘季子裘。人傳君入蜀，無事早歸休。
暑酌 趙汝鐩
天高殊未雨，暑盛絕無風。將酒渠心浸，有泉林下通。擘蓮房拍塞，雪藕孔玲瓏。量淺難禁醉，扶歸兩小童。
劉簿約遊廖園 趙汝鐩
名園新整頓，樽酒約追隨。春晚花飛少，牆高蝶度遲。注湯童煖酒，拍案客爭棋。寂寞鞦韆索，無人盡日垂。
秋夜懷歸 趙汝鐩
鄉里千山月，塵埃兩鬢星。秋聲雖是爽，客耳不堪聽。多淚風前燭，孤明竹外螢。吟蛩更亡頼，終夜幾曾停。
山莊 趙汝鐩
門掩斜陽岸，溪橫獨木橋。山禽弄春舌，堤柳舞風條。世事雪雙鬢，生涯水一瓢。似聞鄰釀熟，自往不須招。
避暑 趙汝鐩
炎赫無逃處，如何得雨來。雲生應有望，風捲又還開。携簟尋池閣，傾醪注晚杯。堆盤粲紅顆，味不減棱梅。
冬日友人見過 趙汝鐩
荆扉終日閉，難得故人來。欲暖寒須酒，相携手問梅。艱危驚鬢雪，勳業嘆心灰。子負江湖氣，誰憐當世才。
秋日同王顯父趙子野何莊叟泛湖趙紫芝繼至分韵得秋字 趙汝鐩
雨餘湖更爽，載酒共清遊。天浄倒涵水，峰高爭獻秋。風煙入吟筆，簫鼓自鄰舟。隄上詩人過，相邀便肯留。
寄圓老聞欲移住他院 趙汝鐩
妄動生於念，禪床坐不牢。舊窠元自好，新剎有何高。去住身如寄，奔馳足謾勞。挑包聞已决，應笑我忉忉。
鄔文伯歸自邵陽 趙汝鐩
賓主西遊久，賡詩日日傳。交情誰似此，歸興忽翩然。楚岸猿吟樹，湘江月載船。我窮君更甚，相助愧無錢。
臨川縣治古桂兩大株與葉潜仲鄔文伯飲花下 趙汝鐩
雙桂相傳久，百年殊未衰。樹聯鋪葉密，根老著花遲。葩墜黏詩筆，香濃透酒巵。月中但孤影，安得兩交枝。
宿古寺 趙汝鐩
黄昏投寺宿，古屋瞰荒江。村酒沽春甕，山房耿夜釭。灘高聲撼枕，月落影收窗。僧老人皆玩，樓鐘曉未撞。
舟中 趙汝鐩
離家俄十日，千里獨衰翁。蓬響過雲雨，帆開逆水風。新沙增岸脚，小港隠蘆叢。客思難消遣，黄昏月一弓。
雷潭寺 趙汝鐩
憶昔登臨日，今經二十年。崢嶸新棟宇，黼黻舊山川。魚響潭翻浪，鳥飛風送船。穴空龍已去，鱗爪跡依然。
送宗上人歸閩 趙汝鐩
頂笠遍參請，平生志甚勤。耳方離嶽瀑，眼已接閩雲。宿嶺星辰近，渡溪煙霧分。勸師早休歇，禪不在多聞。
送曹深叟之越 趙汝鐩
幾時重握手，未可便輕離。路指千巖去，程寬一月期。捫蘿窺禹穴，剝蘚讀曹碑。必自蘭亭過，方當春暮時。
訪子益 趙汝鐩
揀得溪山住，三間草屋低。坐貧憂酒債，廢事悔棋迷。壁壞何時補，詩成無處題。留余余戒飲，白飯薦黄雞。
拍欄 趙汝鐩
偶把欄干拍，沙鷗水上驚。晚紅殘照在，秋碧遠山橫。盡被浮名役，皆從妄念生。不如歸去好，杖屨老柴荆。
東村 趙汝鐩
晴久全無雨，溪乾半是沙。風橫分鴈陣，日轉趣蜂衙。地僻草埋徑，籬摧菊卧花。橋西一林竹，瀟灑兩三家。
醴陵道中 趙汝鐩
入得湖南界，皆嫌堠子長。煙巖松葉暗，風陌稻花香。橋斷人迂路，車鳴水卷塘。宿程雖不遠，木杪已斜陽。
子開移居郊外 趙汝鐩
數間低矮屋，不可以擡頭。嫌市塵埃濁，尋山泉石幽。門松霜幹古，窗竹露竿脩。辦此一廛了，從今何所求。
訪曇師 趙汝鐩
道人雲外住，小徑入庵幽。幹老梅逾瘦，林疎竹自脩。揀茶相伴煮，補線且停抽。此事如何說，下山歸去休。
黯淡 趙汝鐩
黯淡四山暮，凄凉千里秋。功名常嘆老，衰病豈禁愁。孤鴈影誰伴，亂蛩吟不休。一身天外客，雲盡是鄉州。
訪皇甫道士 趙汝鐩
道人留淡話，竹院寂無聲。沽酒童來緩，題窗詩已成。海珍紉紫菜，仙品漬黄精。移席臨簷月，焦桐膝上橫。
送聰上人歸四明 趙汝鐩
辦得四方遊，孜孜討入頭。歸雲起齋鉢，高浪送行舟。笠戴天童雨，鞋穿雪竇秋。平常心是道，莫更問人休。
舟夜 趙汝鐩
夜泊楓林岸，江平萬籟收。松崖猿裊月，蘆渚鴈眠秋。軒冕儻來爾，林泉歸去休。客愁正無奈，孤笛起漁舟。
日融 趙汝鐩
日融風力軟，曳杖獨逍遥。蜂去花心靜，鶑遷柳影摇。一年春易老，兩鬢雪難消。客至時留飲，無緣特地招。
題及之後山新築茅舍 趙汝鐩
瀟灑人間世，柴門夾兩槐。詩僧恰方去，俗客不曾來。翠合苔初長，紅嬌杏半開。南邊許多地，臘月竹須栽。
送沈推赴官婺女 趙汝鐩
子抱風雲志，吾同筆硯遊。衆皆尊大手，老尚客諸侯。清逼雙溪水，句涵三洞秋。儉僚非所處，有路在瀛洲。
范園避暑 趙汝鐩
六月暑如炊，追凉此地宜。棹舟荷柄颭，坐石竹陰移。籌貫壺雙耳，鼎烹茶一旗。小童供筆硯，醉客競賡詩。
新秋旅思 趙汝鐩
兩袖塵埃滿，千山道路勤。曉清秋已到，葉落客先聞。鏡裏驚衰態，眉間添皺紋。人生閑第一，回首故山雲。
鄭氏莊 趙汝鐩
莊居深僻處，敲戶小童譍。此地清如許，前時到未曾。柳腰金裊娜，苔髮翠鬅鬙。山上茅亭子，扶衰爲一登。
夏夜與東叔昆仲小酌 趙汝鐩
入夏不爲淺，亭虛未甚炎。雲收風卷幕，月滿夜開匳。怕熱移燈遠，開懷索酒添。半酣詩興動，寫韵客分拈。
訪次張廣上人繼至 趙汝鐩
都不見塵埃，園扉傍水開。晴茵鋪碧草，風彈落黄梅。訪子因尋竹，呼童急辦杯。詩僧相繼至，罷酒把茶來。
劉幹東園 趙汝鐩
築圃非容易，經營二十年。煙松迷五鬣，風柳起三眠。疊石連山麓，栽桃擬洞天。最爲瀟灑處，正在竹林邊。
懷武陵王廣文 趙汝鐩
念子經年別，書嘗寄驛筒。每思談笑隔，或假夢魂通。師範新芹泮，騷情轉蕙風。拏舟訪秦洞，桃雨一川紅。
常山道中 趙汝鐩
寒謝春纔展，怱怱二月中。算來晴幾日，多是雨兼風。煙草迷村碧，山桃夾竹紅。浮名能役我，策馬幾回東。
夏夜 趙汝鐩
今夕暑差甚，芒鞋階下行。除燈簷月上，却扇竹風生。病骨坐怕久，靜吟詩易成。夜凉思睡去，樓鼓已三更。
寄盧司戶 趙汝鐩
寂寞盧司戶，誅茅楚水東。幾年與君別，一字不余通。釣水空烹鯉，行汀屢扣鴻。夢魂還可託，握手片時同。
宿山觀 趙汝鐩
昏暮無處宿，樵人指路頭。僕夫皆已困，道士幸相留。明月夜翻晝，陰崖暑變秋。聞雞便行路，定要到潭州。
化成巖二首  其一 趙汝鐩
命友化成巖，同尋頃刻閑。半途瞻佛塔，數里入禪關。松動影移日，江清波漾山。衛公讀書處，有鷺宿其間。
化成巖二首  其二 趙汝鐩
一線沿崖路，衰殘步屧遲。攀蘿衝霧上，倚檻俯空危。石佛像須久，山僧言不知。看來衆亭子，最是妙高奇。
乍晴 趙汝鐩
日色今朝穩，園林二月中。池塘展晴綠，桃杏鬭春紅。犯險升高徑，扶衰藉小童。黄鸝怕人見，飛過野橋東。
江閣夜 趙汝鐩
小閣臨江迥，疎簾带霧鈎。雲鴻遥影滅，灘月碎光流。詩思偏宜夜，衰髯不耐秋。漁燈三兩點，隠隠荻花洲。
晚興 趙汝鐩
是處牛羊下，喧嘩走牧童。霽煙拖淡碧，夕照殞殘紅。老鬢日添雪，衰軀晚怕風。愁來無著處，分付酒杯中。
雪中尋僧 趙汝鐩
尋僧同踏雪，握手上鐘樓。初下寒飄屑，纔濃風輥毬。水波糊紙閤，春乳泛茶甌。片片看來好，龐公有話頭。
莊居 趙汝鐩
三四間茅屋，回環水石清。雞催殘漏盡，月截半窗明。好句枕邊得，浮名身外輕。起來供日課，先遶藥畦行。
泊舟 趙汝鐩
舟泊似差早，篙工愛酒坊。羊羣歸遠隴，柳影戀斜陽。澤國人千里，暮霞天一方。茶多不思睡，漁唱聽滄浪。
蠶舍 趙汝鐩
每到蠶時候，村村多閉門。往來斷親黨，啼叫禁兒孫。不惜兼旬力，將圖終歲溫。殷勤馬明祝，燈火謹朝昏。
送同年李教秩滿歸閩 趙汝鐩
鴈塔同題久，相看兩鬢皤。功名皆分定，安樂直錢多。絳帳歸來後，青山住得麽。時流推老筆，冊府欠編摩。
同子嚴初夏飲山閤 趙汝鐩
綠陰千百頃，約我共登臨。山翠含煙重，榴紅著雨深。行藏皆有命，計較謾勞心。病怕杯中物，憐余淺淺斟。
聞舟中笛 趙汝鐩
橫笛秋篷底，銜山夕照殘。孤音起水面，餘韵到雲端。吹怨蘆聲慘，含悽鴈影寒。有人江閣上，歛翠凭欄干。
寄友人 趙汝鐩
口信傳商賈，年前未得歸。湘沅淹異縣，日月老征衣。騷興遍芳渚，舊棲閑釣磯。思君不可見，獨自立斜暉。
清明小飲 趙汝鐩
草草清明飲，惠風天氣和。身輕梁燕舞，舌巧柳鶑歌。但道三春好，其如兩鬢何。升沉付杯酒，由命不由他。
過曹家渡 趙汝鐩
數篙撐過渡，雨後水添肥。山橘青迷樹，野花香襲衣。哀鴻悽遠客，鬭雀墮斜暉。童稚喧林壟，牛羊箇箇歸。
午炊浰陽一館甚雅 趙汝鐩
誰料三家市，能令兩眼明。花喧叢蝶戀，簷午亂雞鳴。忙裏青春去，愁邊白髮生。摇鞭問歸路，更乞一旬晴。
送同官葉榷院造朝二首  其一 趙汝鐩
新制重分司，誰云筦榷卑。鵬摶終可料，鷃笑彼何知。細滿豈無待，橫飛亦未遲。催班天上去，黄色已浮眉。
送同官葉榷院造朝二首  其二 趙汝鐩
滿歲塵埃共，交情骨肉親。我猶京口客，君已日邊人。波及無忘晉，渠成亦利秦。西湖約携手，兩岸柳摇春。
同楊濟翁唐季路陳純叟飲光風亭光風舊名招屈純叟席上鼓琴 趙汝鐩
江邊舊亭子，招屈改光風。揭扁名雖異，懷人意則同。一篇漁父問，千古大夫忠。酒盡琴猶鼓，幽蘭曲未終。
翁靈舒客臨川因經從訪之不遇聞過村居 趙汝鐩
聞道深村裏，結茅三四間。買田因種秫，移樹爲看山。詩好人皆誦，身安心自閑。有時思鴈蕩，依舊棹舟還。
西湖訪梅 趙汝鐩
久無梅信息，訪問到湖濱。耐盡一冬冷，開殘千樹春。臨流轉風韵，與雪鬭精神。疎影暗香後，能吟有幾人。
漁舟 趙汝鐩
秋巘翠千疊，晴溪玉一灣。漁舟三兩箇，來往釣其間。
出郊 趙汝鐩
二月垂楊岸，行春詩酒徒。蒼頭前引道，拄杖掛葫蘆。
不眠 趙汝鐩
刺齒搜新句，濡毫寫短牋。讀來疎脫少，懽喜不成眠。
登樓 趙汝鐩
地卑梅雨濕，氣壓篆煙低。熟是披襟處，高樓百尺梯。
贈定上人 趙汝鐩
談禪皆是病，參請不須忙。且看諸尊宿，相傳甚藥方。
苦吟 趙汝鐩
幾度燈花落，苦吟難便成。寒窗明月滿，樓上打三更。
尋勝 趙汝鐩
老子携筇杖，小童挑酒壺。徧尋泉石勝，引路倩樵夫。
傷春 趙汝鐩
飛蝶捎風絮，鳴禽戀午簷。不知春去未，但覺綠陰添。
半夜 趙汝鐩
坐久香銷篆，更長燭屢花。一輪觀浴兔，兩部聽鳴蛙。
踏青 趙汝鐩
四野春工遍，柔風動賞心。踏青喧柳陌，舉白醉花陰。
山礬 趙汝鐩
七里香風遠，山礬滿路開。野生人所賤，移動却難栽。
白髮 趙汝鐩
朱顔留不住，白髮自應生。摘了依然有，徒勞打鑷聲。
雨過 趙汝鐩
一霎荷塘雨，明珠翠蓋擎。柄危難得穩，稍側便須傾。
夜歸 趙汝鐩
爲愛清秋月，徘徊步水濱。夜歸驚犬吠，錯認是生人。
山寺 趙汝鐩
樹暗常疑夜，山多易得雲。撞鐘最深處，嶺外不曾聞。
題莊舍壁 趙汝鐩
水深荷較晚，地僻草偏多。佇立風前聽，樵夫隔隴歌。
無題 趙汝鐩
人與春俱老，花因雨易殘。天涯雲萬里，腸斷倚欄干。
後圃 趙汝鐩
澆花惟要早，芟草不知名。新竹生來巧，南牆補數莖。
夏日山中 趙汝鐩
瀑近書皆潤，林深簟更涼。山中無一事，夏日覺尤長。
吟髭 趙汝鐩
壯歲髭如漆，年來暮景侵。便令如雪白，撚斷不妨吟。
秋夜 趙汝鐩
秋到情懷惡，美人天一方。夜深窗轉月，夢斷角吹霜。
多景樓 趙汝鐩
北固危登最上層，身浮霄漢手捫星。江連淮海東南勝，山出金焦左右青。天水精神清鴈骨，風煙圖畫入秋屏。蕭蕭古意憑欄久，目盡斜陽沒遠汀。
岳陽樓 趙汝鐩
洞庭雄壓岳陽樓，萬里風煙萬里秋。左右江湖同浩蕩，東西日月遞沉浮。青蛇鳴袖神仙過，古瑟彈湘帝子遊。朝暮飛鷗千百點，送迎城下去來舟。
再登岳陽樓 趙汝鐩
岳陽城下繫扁舟，與客同登百尺樓。尋遍詩牌追舊句，恍驚歲律嘆重遊。波涵君艑兩山翠，天落巴荆一鏡秋。北望邊烽猶未熄，敢忘後樂與先憂。
江樓會飲對月 趙汝鐩
層樓畫棟淩霄漢，檻外江流百頃清。無一片雲但秋色，放千里月到天明。喚舟撒網鮮鱗美，擊鼓喧汀宿鷺驚。坐上有人懽未厭，酒闌連釂兩三觥。
訪別胡倅留飲水閣 趙汝鐩
故人知我已膏車，折簡殷勤祝訪渠。惜別怱怱留語笑，臨時草草治餚蔬。密遮池面荷千蓋，斜插雲頭月一梳。此夕憑欄又何日，鴈來莫惜數行書。
春嬉 趙汝鐩
十分晴色趁春嬉，鄰有灰馿惜我騎。舌囀雖然聞翠柳，葉濃却不見黄鸝。小詩題壁同僧和，丫角携琴更鶴隨。傍水誰家亭子好，萬竿竹影浸琉璃。
豐城道中 趙汝鐩
雨後泥深馬費鞭，看來遵陸豈如船。人行灘過無多水，鴈带雲飛不盡天。束擔侵晨離故縣，算程明日至臨川。長安鍾鼓何時聽，東望猶爭路一千。
送端叔遊淮 趙汝鐩
堂堂玉立鬚垂腹，談論逢人見肺肝。手弄七絃琴韵古，腰橫三尺劍光寒。但將計策尋知己，肯學閭閻爲覓官。烏幕聞君定羅致，別樽不復話儒酸。
早征 趙汝鐩
店雞一唱接疎鍾，起整行裝尚夢中。沙路踏殘征馬月，柳堤啼斷曉鶑風。水肥渡險添舟子，岸沒途窮問牧童。千里鄉人逢陌上，片時握手各西東。
明皇 趙汝鐩
初年不是不聰明，勤政開元致太平。一曲羽衣妃子進，三朝錦褓祿兒生。眼乾蜀道山川淚，膽碎漁陽鼙鼓聲。禍福興亡皆自取，信知女色解傾城。
郊行同張宰 趙汝鐩
雨晴郊外共尋芳，細水交流注野塘。花欲戀枝風不肯，柳纔舞影日還藏。轉添老態難於健，看得閑時少似忙。擬訪一僧共茶話，禪房扃鎖出遊方。
謝人送端硯水沉 趙汝鐩
屏迹山林絕往還，忽傳軍將扣雲關。十年憶別湖湘外，五朵驚飛几案聞。硯寄下巖鸜鵒眼，沉分上岸鷓鴣班。墨磨煙麝香橫霧，搜索詩腸愧我慳。
湖亭夜飲會別友人 趙汝鐩
每聞嗟嘆無知己，定要携琴過浙東。莫訝醵樽俱草草，只因束擔去怱怱。竹篩夜影千竿月，荷送湖香萬朵風。早晚我尋京口戍，子歸或遇半途中。
醵飲 趙汝鐩
出城二里野人居，最愛園亭傍室廬。墨湧清池聚科斗，雪明碧嶂過舂鉏。興來醵友尋詩酒，忙裏携盤但醢蔬。新創小軒尤更爽，百來竿竹間椶櫚。
午炊徐坊嶺 趙汝鐩
途長力困時時歇，日影將中僕馬饑。糴米荒年增價售，汲泉遠井得炊遲。竹稠亂笋穿開路，藤茂多花蓋盡籬。飯了店翁相送出，丁寧前面小橋危。
即事 趙汝鐩
十里東風摇羽葆，高低遠近萬株松。側身靠石牛揩癢，俛首穿林鹿護茸。樵子登山雲裏過，詩僧採藥澗邊逢。近傳有虎常來往，隔隴猶存舊脚蹤。
縱步 趙汝鐩
久雨厭人妨野步，幾時便得此番晴。到橋喚僕來相助，過寺逢僧約共行。籬落一團飛蛺蝶，汀洲數點立鵁鶄。農家竹裏深深住，風度茅簷紡織聲。
題合江亭 趙汝鐩
石鼓山頭一小亭，乾坤萬里眼雙明。雖因刺史能尋勝，不遇昌黎豈得名。衡嶽雲開秋洗碧，蒸江湘合水爭清。書巖莫辨當時字，空積塵泥野草生。
訪友野外 趙汝鐩
雨意方濃改作晴，杖藜野外訪柴荆。爭尋桑葉占蠶熟，退立田塍避犢行。風過沙平收鳥迹，煙濃寺沒但鍾聲。小童走報余將至，一笑松間倒屣迎。
晚征 趙汝鐩
回首家山已十程，摇鞭自笑苦勞生。雲先带暝巖邊宿，月獨伴人溪上行。草屋停驂難可意，店翁叱犬不容聲。明朝路遠起須早，第一雞啼是五更。
茶罷 趙汝鐩
茶罷晴簷唱午雞，偶騎馿去過東溪。酒餚分倩樵夫挈，筆硯專令童子携。放目水亭欄獨倚，題詩僧舍壁新泥。興闌歸問來時路，到處蟬鳴日已西。
送魯卿之九江 趙汝鐩
歸自瀟湘方半月，挑燈酌酒又分襟。掛帆秋晚江湖客，握手歲寒松柏心。湓浦水流清一派，香爐峰濕翠千尋。西風遠想登臨處，日日携琴日日吟。
泊舟周家步 趙汝鐩
梢子商量乘早泊，向前十里不逢村。卸帆歛柁依山脚，繫纜添樁傍樹根。月魄知風昏有暈，秋光入水浄無痕。五更露下欺孤枕，忽聽新鴻更斷魂。
過黄園 趙汝鐩
黄家亭館人稱好，杖屨春風領客行。開放園門千嶂入，愛他山閣一溪橫。花迷粉翅雙飛蝶，柳露金衣百囀鶑。酒後著棋聊適興，未須屑屑較輸贏。
午炊溪店 趙汝鐩
草店臨流傍蓼汀，午炊於此片時停。健農怗岸般卵石，幼婦汲泉携斗瓶。薦飯滿盂山芋美，開窗匝室野花馨。隔籬庵舍極瀟灑，萬竹中間著小亭。
訪友人溪居 趙汝鐩
數間屋子壓溪光，百十喬松列翠行。鶴爲聽琴朱頂側，鴨皆睡日綠頭藏。後園遣僕鋤冬筍，隔岸尋僧度野航。天色黄昏歸已晚，苦留夜話對胡牀。
野步 趙汝鐩
雨收日薄春容嫩，步步東風桃李蹊。香遞深林疑麝過，聲傳幽谷認鶑啼。路摧迂步行荒草，橋斷褰裳涉淺溪。歸遇田翁醉邀我，旋教買酒旋烹雞。
同官率遊鄭園 趙汝鐩
亭圍花木閣臨池，移席行杯處處宜。藻裏漾春魚放子，竹間尋路鶴將兒。登山少俊誇先到，扶杖衰殘愧獨遲。所恨隔關歸去急，不容結果着殘棋。
避暑溪上 趙汝鐩
不堪蝸舍暑如炊，何處清幽可杖藜。未約客須先覓酒，要尋凉必去臨溪。撐船訪洞林間港，坐石吟風柳下隄。晚網得魚似湖白，鑾刀鱠玉搗香齏。
宿橫山 趙汝鐩
頗厭東征道路長，回頭十日離鄉邦。掃愁酌酒雖云獨，照影挑燈却暫雙。打併餘花風動地，遷延殘夜月留窗。店雞已唱催人起，更聽疎鐘隔水撞。
張園 趙汝鐩
幾年人說張園好，筇杖芒鞋欠我遊。泉脈涓涓三里遠，山根匝匝四時流。鶴嫌竹密妨來往，蝶厭花多費應酬。臺館高低皆得所，松間亭子最清幽。
崇真觀東軒 趙汝鐩
東軒面水枕山阿，左右雲煙濕翠蘿。風度鶴聲聞遠壑，日移松影轉前坡。愁來獨靠清樽遣，老去休憎白髮多。道士罷琴揮醉筆，詩成自喚小童哦。
溪上 趙汝鐩
一番雨過驟晴時，溪上春光色色奇。日暖花繁蝴蝶困，水清魚過鷺鷥隨。村翁開卷添黏紙，瓦鉢研朱自教兒。織婦倚機方嘆息，輸官尚欠二斤絲。
懷徐教 趙汝鐩
憶昔相逢氣味投，興來無日不追遊。靜尋鷗鷺同溪社，醉挈乾坤入釣舟。湖海怱怱三歲別，塵埃汩汩幾時休。一丘彼此皆能辦，何用人間萬戶侯。
同趙尉飲江亭 趙汝鐩
草草三間兩眼明，數峰如畫一江橫。風烏破浪帆檣急，野鶻過林鳥雀驚。蟻取浮篘尤有味，魚方出網正宜羹。流鶑憐我無歌者，簧舌頻翻柳上聲。
遊曹園 趙汝鐩
先登東畔高亭子，洗却胸襟萬斛塵。落片玉殘梅興盡，舊梢金吐柳芽新。倚林困鶴聊休足，巡食饑烏不避人。尚欲徘徊已燈火，歸騶屢趣入城闉。
黄幹見約小飲就宿 趙汝鐩
病後何人慰寂寥，長鬚持簡忽相招。溪山見說爲樓爽，杖屨寧辭去郭遥。柳絮一天晴舞雪，松聲十里夜聞潮。談詩直到疎鐘動，酒困頻將茗椀澆。
懷亨父 趙汝鐩
兩年隻影瀟湘去，料想塵埃白髮侵。久雨千山秋得意，西風一鴈客關心。或於夢裏陪談笑，每向人前問信音。憶昔賡詩巖桂下，花開今日嘆孤斟。
題村舍壁 趙汝鐩
柔風十里日曈矓，雨後陂塘野水通。兩岸柳煙籠曉綠，數枝桃露滴春紅。明知鍾鼎衆皆羨，到了山林味不同。田父殷勤邀我坐，一盂白飯一盂菘。
旅次春眺 趙汝鐩
獨倚危欄春意遠，本無情緒强登臨。一眉晚拂晴山黛，萬縷風摇岸柳金。久負故園泉石約，恍驚老鬢雪霜侵。兩年雙脚數千里，奔走塵埃損道心。
宿妙果寺贈洪上人 趙汝鐩
上人留我禪房宿，煮笋烹茶語夜闌。鐵馬鳴風山牖寂，木魚敲雪曉廊寒。真筌但要此心悟，公案休將故紙鑽。若道吾言沒滋味，請師且去坐蒲團。
訪黄簿留飲 趙汝鐩
愛靜移家住水南，門排古木枕寒潭。鶴翎漸長呼童翦，麈尾頻揮對客談。旋切銀絲鱠鮮鯽，新嘗金顆擘香柑。惜余戒飲難陪伴，舉白掀髯子獨酣。
行春 趙汝鐩
綠楊裊裊草萋萋，緩步行春獨杖藜。搜蘂蜂兒透花骨，增巢燕子砌芹泥。過溪野水衝橋版，覓路田塍穿菜畦。松竹林間僧揖我，謁茶携手上招提。
泊舟黄家渡 趙汝鐩
溪流暴漲舟如箭，夜向深灣穩處停。猛虎嘯風威動壑，飛鴻過月影移汀。青山入夢催歸棹，白髮欺人嘆暮齡。幸得還家玩光景，歠醨終日醉休醒。
隴首 趙汝鐩
隴首多逢採桑女，荆釵蓬鬢短青裙。齋鍾斷寺雞鳴午，吟杖穿山犬吠雲。避石牛從斜路轉，作陂水自半溪分。農家說縣催科急，留我茅簷看引文。
社日 趙汝鐩
四郊社鼓響楓林，朝雨方晴晚復陰。稚子求聰多啖藕，佳人怕拙例停針。飯爭簇巧毋嫌雜，酒正逢時莫厭斟。爲問年年鴻與燕，去來相避果何心。
遊目 趙汝鐩
遊目林坰信馬蹄，十來家住小橋西。浮沉野水看晴鴈，唱和茅簷聽午雞。菜要遮欄增舊塹，田分蔭注作新隄。年豐米賤人人樂，農父相逢醉似泥。
莊家 趙汝鐩
半掩柴門傍淺池，茅茨夾柳閙黄鸝。舊倉坼去安新囤，新篠添來補舊籬。煎茗吹爐呼幼婦，持箕掃地命童兒。莊家無可將勤意，數片親舂糯米飺。
登樓野望 趙汝鐩
雲藏日影微吞吐，道是晴來又似陰。秋色涵空醒醉眼，鴈聲到耳引歸心。暴流决岸危橋斷，古木堆煙遠寺深。自料短才無用處，任緣不復覓知音。
題會稽用林帥侍韵 趙汝鐩
東越乾坤到眼邊，亂雲連壑草迷川。五更城落千巖月，萬頃湖開一鏡天。鼓角聲殘秦望曉，樓臺影濕卧龍煙。舊時太史登臨處，每想風流爲慨然。
孫王渡 趙汝鐩
霽後泥途行尚艱，今年大率是晴慳。春當濃處寒猶在，寒肯消時春漸還。木杪紅沉半輪日，波心碧浸兩邊山。渡頭不住人來往，共羨白鷗雲水閑。
胡教醵杯觀畫圍棋 趙汝鐩
山餚野蔌且隨宜，約定同來最怕遲。朋友每思相聚樂，塵埃難得有閑時。春回畫筆丹青軸，雹落文楸黑白棋。醉客坐間誇俊逸，掀髯連寫數篇詩。
汪丞招飲問梅 趙汝鐩
把酒問梅開也未，巡簷搜見兩三枝。祇緣今歲寒差甚，故比常年花較遲。折向紛華筵畔看，輸他冷淡水邊時。含香嚼蘂清無奈，散入肝脾盡是詩。
沿檄宿虎山山家 趙汝鐩
高低田水曲通池，小小人家短短籬。杜宇教唆春去早，陰雲遮蓋月明遲。年華只解催教老，公事從來了是癡。若不隨緣强煩惱，謾添兩鬢幾莖絲。
題萊公泉 趙汝鐩
馬鞍山下倚吟鞭，慨想前賢古道邊。健筆南軒三大字，高風相國一泓泉。征途著句雖無暇，詩版留名自可傳。寺主相邀觀石刻，呼童汲水取茶煎。
題戴洪甫愛竹軒 趙汝鐩
竹癖難憑俗眼看，琴書靜對翠光寒。秋聲鳴屋風初度，夜影翻牀月半殘。天乞幽人供嗜好，日呼稚子報平安。窗前幸有閑田地，分我雲梢四五竿。
田家嘆 趙汝鐩
破屋三間結草扉，柴根煨火闔家圍。此生能得幾年活，薄命連遭兩歲饑。腸久鳴雷惟淡粥，體雖起粟尚單衣。晚來稚子總歡喜，報道小姑挑菜歸。
途中 趙汝鐩
雨中奔走十來程，風卷雲開陡頓晴。雙燕引雛花下教，一鳩喚婦樹梢鳴。煙江遠認帆檣影，山舍微聞機杼聲。最愛水邊數株柳，翠條濃處兩三鶑。
和林守玉茗花韵 趙汝鐩
園名金柅多奇卉，古幹靈根獨異常。耻與春花爭俗艷，故將雪質對韶光。天葩巧削崑山片，露蘂疑含建水香。當爲君侯好封植，角弓三嘆誓無忘。
雪後徐廣文招同官小集分韵得明字 趙汝鐩
瞰江亭館約登臨，雪後憑欄景倍清。波面玉虹千丈霽，寒邊冰鏡十分明。放懷共恨添杯少，分韵俄驚擊鉢成。對弈不知誰勝敗，醉中但聽子丁丁。
杜鵑 趙汝鐩
纔聽今春第一啼，如何便道不如歸。聲穿窗隙驚閨夢，血溜花梢濺客衣。叫斷寸腸誰接續，懶隨羣翼戀芳菲。田園荒盡腰猶折，我亦因君覺昨非。
史鎮江丐祠得請仍進職  其一 趙汝鐩
兩載南徐屈從臣，笑談樽俎運精神。民無土木絲毫費，手挈江山表裏新。千里舳艫渠水利，一團錦繡閬風春。夾河柳接甘棠影，下有攀轅卧轍人。
史鎮江丐祠得請仍進職  其二 趙汝鐩
帝念承流欲報功，力祈閶闔請琳宮。固知槐鼎身將近，却愛蓴鱸味不同。寶閣風雲雖學士，滄洲煙雨且漁翁。到家宣室思前席，又使猿驚蕙帳空。
郴州鹿鳴宴 趙汝鐩
連科已占十名前，行聽鴻臚第一傳。我俟合符留勸駕，君能摛藻預興賢。湘山點化名千佛，郴嶺飛昇傚九仙。此去瓊林天上宴，今朝先賦鹿鳴篇。
次韵袁州鄭守鹿鳴宴 趙汝鐩
詔增貢籍自端平，大比賢書拔衆英。學備六經俱里選，賦推五色以文鳴。雖由黄卷能勤苦，皆藉朱轓與作成。來歲錦標先奪得，天街聽喝狀元聲。
宿江閣 趙汝鐩
閣前眼界如圖畫，山色侵窗竹打簷。雲带鴈聲移別浦，月將梅影進疎簾。壯懷自笑年年減，華髮無情日日添。夜半驟風天驟雪，貴家鼓舞客心嫌。
久客寫懷 趙汝鐩
一身千里嘆飄零，鬢影蕭疎已半星。雲鴈叫愁欄獨倚，秋風吹面酒初醒。塵埃南北何曾歇，日月東西不暫停。昏暮誰家數聲笛，含悽噴怨要人聽。
清明日同傅元瞻閻才元周濟美曾原伯宇文子友宇文子英汪沖之王謙仲集櫻朱園分韵得食字二十韵 趙汝鐩
宦情隨推移，世事分限域。帝城冠蓋會，千里或咫尺。賞僚盡英賢，了事即餘日。念我契闊情，招邀見懷憶。春事日光輝，湖山好顔色。徐行失前騎，可望不可即。徜徉大堤上，徙倚長橋側。游龍䀭生花，意極反寥闃。山房啟煙扉，僧話寄禪寂。同來妙人物，高論傾歷歷。朋簪忽逢會，並轡隨休適。將軍萬金園，花竹照燕席。高情發清曠，絕巘疲危陟。俯視天壤間，錦繡蒙山澤。太平豈無象，黔首何知德。須臾碧雲暮，過羽杯行疾。投林暝鴉還，隔浦燈火濕。呼車各零亂，紅燭明青壁。良辰尚多歡，整整三分一。後會儻相從，前言未應食。
訪鄭隠君不遇 趙汝鐩
行盡櫪林村，柴門閉夕曛。自來松下坐，閒想壁間文。守樹猿偷果，窺山犬吠雲。多應尋鶴去，祇隔暮溪濆。
流杯池 趙汝鐩
分得蘭亭勝，今才二十年。飛觴流石罅，曲水出天然。古意欠修竹，清香足舊蓮。嶙峋裂奇怪，兩獸卧山邊。
句  其一 趙汝鐩
巧須出大造，清欲與秋爭。
句  其二 趙汝鐩
鳥殘桃見核，蟲蠹葉留痕。
句  其三 趙汝鐩
涇有泉流安得暑，亭因風掃自無塵。
句  其四 趙汝鐩
鋤草就平眠鹿地，芟松勿損掛猿枝。
詩二首  其一 趙汝域
醉夢騰騰聽打衙，三年踪跡類瓠瓜。如今不似穿雲子，一鉢隨身到處家。
詩二首  其二 趙汝域
數葉梧桐落短廊，一泓秋水湛銀塘。調琴獨奏猗蘭操，啜茗清飄茉莉香。涕泣兩年同賈傅，癡夢千載笑君房。於今不作武寧客，簑笠漁竿日月長。
題栽梅桃 趙汝域
梅花開盡桃花開，兩朵春移小院栽。索笑索吟殊未已，渾渾疑是故人來。
契友夜酌聯句 趙汝域
銀燭清談久，鄉情異路真。醉能忘世故，狂欲靜風塵。細踏梅花月，長謳栗里春。不知時節換，詩句得來新。
落梅 鄭性之
夜來幾陣隔窗風，便恐明朝已掃空。點在青苔真可惜，不如吹入酒杯中。
梅花 鄭性之
先生多在山中宿，爲愛橫斜影上窗。茁髮僧從深澗徙，赬肩奴過別峰扛。和羹宰相調金鼎，止渴將軍擁碧幢。空谷不知如許艷，沽來村酒且開缸。
南枝開北枝未開 鄭性之
山北雲衣裹萼紅，山南莫恨雪乘風。眼前開謝人心別，醉裏吟哦我輩同。春意收香歸鼎實，月梢留影印階空。諸君行試調羹手，來歲花邊獨釣翁。
恩波橋 陳延齡
富春勝趣景一幅，四面好山青簇簇。浙江逶迤向東來，千里平鋪鴨頭綠。老夫作官從此遊，恩波閣道如虹浮。凭欄夜半玩星斗，會稽分夜天南頭。是時萬籟寂不作，惟見翺翔雙白鶴。赤松正與董雙成，坐駕雲軿窮碧落。素娥海上來相迎，玉笙度曲鸞鳳鳴。商音嫋嫋洗人耳，驚起葛翁仙夢醒。走着氅衣忙草草，開門誤踢神爐倒。丹光飛起掩月明，虎嘯龍吟天地老。
浮覺院竹軒 陳延齡
山僧種竹數千個，堂戶清陰日日濃。從便寄棲天外鳳，等閒夢化缽中龍。護餘貝葉雲無跡，刺破苔痕石有蹤。老去要盟蓮社約，一枝携取策龍鍾。
普明院 陳延齡
普明禪寺隠巖坰，狂客重來酒未醒。雲氣竟拖龍尾白，山容盡比佛頭青。松林深處誰家屋，村墅斜陽若個亭。莫問笑談歸去晚，有詩留與赤松聽。
丹霞觀 陳延齡
蒼筤林深羽人觀，正傍嚴陵舊釣臺。山中白雲夜或起，洞口丹霞晝不開。雙成吹笛駕鸞下，葛翁擲杖爲龍來。仙風道骨我亦有，姹女嬰兒君可猜。
大安院 陳延齡
詩人假榻古蘭若，松風澗水相泠泠。優婆塞傾椰子酒，須菩提講蓮花經。龍形老樹雨知翠，佛頭高山雲見青。借問仙人渺何許，飛昇一去三千齡。
禱雨作  其一 高定子
牽絲晨謁玉皇家，喚起慵龍乞井花。醒看滿山枝葉語，晚唐句子是萌芽。
禱雨作  其二 高定子
詩到眉山自一家，也將正命攝於邪。巧裁大滌天成景，戲詠庭蛟與洞鴉。
禱雨作  其三 高定子
兩閒灑落無塵著，萬象森羅觸處逢。此意要令兒輩覺，擎天一柱愛中峰。
句 高伯易
函顱謹勿爲終策，天下英雄暗破顔。
句  其一 高載
擬約滄江異姓兄。
句  其二 高載
自是去凶明國是，毋輕函首啟戎姦。
梅雪堂 盧孝孫
玄冬雪霰零，寒梅吐花白。皎皎冰玉姿，六出同一色。佳士開幽軒，於此心境悅。味澹志愈堅，冰霜勵高節。永言貞素心，千載共孤潔。
題畫竹石 張翼
嗟彼鳳去，空餘虎蹲。竹不可食，石不能言。
百花巖 吳馹
靈巖競吐秀，百卉四時開。不假栽培力，天然錦繡堆。
登中梁山  其一 李儒用
浩蕩秋風使節歸，南山重與北山違。自來人物瞻烏帽，更共賓僚款綠衣。秦地關河纔咫尺，漢都風景尚依稀。壺漿迎處多遺老，絕歎登壇往事非。
登中梁山  其二 李儒用
路入梁州如砥平，登高遠目更增明。霜清木落千山瘦，潦盡江空一水橫。歲穩未寬憂國志，時危轉切望鄉情。英雄千載興王地，孺子堪憐此曳兵。
題左翰林三友亭 黄棨
勁節虬枝水月香，軒前高坐勝尋常。翰林此意知非淺，曾有堅心秉雪霜。
過安仁 黄鑑
早發磐溪挂短篷，朔風吹雨曉濛濛。潤含野色沾衣濕，暖逐春光養土融。圖畫宛然山遠近，人家對住水西東。驛亭記得停車處，楓樹曾連夕照紅。
壽趙仙尉 阮文卿
君不見苕溪有山號浮玉，降神儲瑞皆天族。又不見苕溪有水名水晶，地靈人傑盡維城。苕溪山川稱第一，孕秀梅仙尤傑出。我來席上揖清風，義氣相與吞長虹。見人須見大丈夫，縱是封侯亦不如。周官一卷長生籙，未必人間有此書。功名一入英雄手，彩棒暫持出浙右。摧奸抉隠李開府，夜月花村無吠狗。凜凜英風凌四豪，一同誰敢犯秋毫。不惟握髮勤延士，又且官清馬骨高。書生慣作無氈客，負篋南歸居最仄。何憐蹤迹苦奔馳，俾近淵明時請益。馬走暫停憇縣齋，晨昏黄嬭仍相陪。不覘王母蟠桃結，隔牆無得獻金杯。欣逢子月陽來復，一天佳氣回寒谷。蓂生九葉慶垂弧，僉將瑞應長庚宿。綠衣槐簡舞蹁躚，重拜萱堂王母仙。瑶池新革偷桃令，有子今如曼倩賢。不祝算如龜與鶴，願君早施江夏略。掃除羶穢□神京，長與長生同壽樂。不祝祿如山與丘，願君爵冠朱虛侯。今歸且定郟鄏鼎，長使卜世過成周。
春暮 劉鎮
春至又春暮，閒心成古心。花光隨雨薄，草色共烟深。粉蝶稀狂影，黄鸝送好音。餘芳留不得，還共夕陽沈。
山中早行 劉鎮
嚴鐘將報曙，游子已登途。野火時明滅，星殘似有無。
八歲女善棋 劉鎮
慧黠過男子，嬌癡語未真。無心防敵手，有意惱詩人。得路逢師笑，輸機怕父嗔。汝還知世事，一局一回新。
贈隠者 劉鎮
夫子生東野，經年不到城。愛吟無俗趣，貪畫得閒名。荒徑侵山影，虛堂出燕聲。我慚爲謫吏，泉石負幽情。
太姥山 劉鎮
滾滾千山入馬蹄，出遊回首日平西。人從杜宇鳴時別，天向蒹葭靜處低。白鳥得魚閒釣艇，黄蜂抱蘂閙花枝。好將太姥山前路，付與孤猿自在啼。
嚴子陵釣臺 劉鎮
漢業重恢百戰閒，君王側席歎才難。故人可是擎天手，肯放桐江把釣竿。
浮膺山 劉鎮
馬頭過了又馿頭，何處飛來海上洲。絕頂試窮千里目，烟波深處是琉球。
句 劉鎮
始終無玷缺，出處最光明。
李侍郎修路 陳褎
路餘百里兩山間，水驛山程總不安。誰把千金平滑蹬，免教一葉委驚灘。行人感歎何時已，賢守功名百世看。次第吾閩都似掌，却嗤蜀道號泥盤。
瑪瑙寶勝寺 陳俞
雨霽佛屋明，苔逕深曲折。樹摇高露驚，草密暗泉咽。前林忽清磬，煙燈遠欲滅。寄謝塵中人，與君從此別。
雨後過瑪瑙寺 陳俞
借屋傍精廬，無事數來往。披草通泉流，刻樹記筍長。微風四山落，小立領松響。詎名息諸緣，暫喜脫塵網。
重遊 陳俞
覺聞浴鼓聲，衆散我徐赴。石槽溫泉涌，赤脚躡雲霧。振衣新筍林，岸幘古松樹。脫然得輕安，水因本無悟。
午睡瑪瑙起赴壽星浴 陳俞
達人心鏡明，直道略委折。重來犬不驚，到家蟬聲咽。君吟有造化，我唱無生滅。法界即大都，山川幾回別。
贈畫魚賈兄 陳俞
春江浩蕩春江闊，夜半湖聲湧新沫。曉風吹斷碧雲根，萬頃滄波带晴豁。浪花瀲灩翻紅桃，群魚出沒乘輕濤。悠揚得意鼓鱗鬣，十十五五同爲曹。昔曾觀瀾知此意，真樂胸中渺無際。常嗟物理難形容，幸有賈君得精藝。巨魚奮迅凌江湖，纖鱗錯雜依菰蒲。精神萬狀幻新筆，巧與造化論錙銖。朅來過我示奇作，數幅生綃圖縱壑。呼童展向虛堂中，恍若當年見魚樂。如君畫思幾通神，眼高世俗空無人。石臺去後今幾載，毫端彷彿留芳塵。又宜學取洞清拔，寫龍不寫潛波鮪。徒能畫魚不畫龍，空使饞夫吐饞水。
訪僧歸雲菴 陶崇
閒過選佛場，歸雲翠如潑。入門偶有言，啟頰師便喝。掩耳煨芋爐，但把火深撥。呼童酌玉虹，注之旃檀鉢。噓灰然微紅，橫鐺水煎活。茶酣登甲亭，雙眸爲之豁。鳥啼空山幽，翔來集木末。風月一何佳，團圞共披抹。悠然澹忘歸，于茲得解脫。
筆山 陶崇
晚來設色霞成綺，秋至回文鴈作行。借問墨池何處是，一江環遶潄琳琅。
遊都梁賦 沈誠
昔中原兮今邊頭，抱良圖兮氣干牛。窺泗城兮辨古汴，臨清浦兮思白溝。
句 楊昕
二八玉泉分派泠，三千銀界出塵清。
三高祠  其一 劉寅
江流東去日滔滔，誰把功名等一毫。若使今人同古調，不應江上只三高。
三高祠  其二 劉寅
人謂吳癡信不虛，建崇越相果何如。千年亡國無窮恨，只合江邊祀子胥。
題靈龜洞 張安修
何年六丁驅霹靂，蒼龍驚起穿崖石。拏雷掣電卷波濤，來與真仙分窟宅。上崖窅深如側甕，下崖谽谺如空洞。不知泉脈從何來，百面鼙鼓長洶湧。大靈闖首浮中流，背隠八卦開雙眸。似聞夏潦不能沒，疑有神仙司諸幽。我曾雁蕩觀龍鼻，半日纔通涓滴水。豈如六月散甘霖，靈泉滾滾無窮已。惜哉埋沒荒煙中，車馬來稀三疊重。若教遺向飛來峰，龍井冷泉皆下風。
鳳凰臺 王遂
天連宮闕雲煙濕，地接淮山日月低。不知何處兩黄鵠，飛向白雲雲外歸。
中秋飲鳳凰臺上 王遂
天上十分月，人間一半秋。笙歌傳小寨，燈火認層樓。酒怕初斟滿，碁欣未了收。分明渾似水，只是欠雙鷗。
會平江兩倅六邑宰 王遂
守令張官本爲民，恫{疒眾}無異切吾身。但令六縣皆朱邑，何必黄堂有信臣。田里要須興孝弟，閭閻謹勿致嚬呻。與君共舉一盃酒，化作人家點點春。
謁梓潼廟訪黄蘗泉試茶 王遂
居然三伏景，宛若九秋凉。蒼翠瞻神力，熉黄燭夜光。龍眠安舊隠，螢冷近書堂。不爲看黄蘗，吹來稻欲香。
會徐侍郎蔡提舉 王遂
初度曾同歲攝提，德雖不競得年齊。徐卿鸞鳳今標準，蔡令壎箎舊品題。西府十連新眷遇，北園三徑共提携。丈夫出處無他願，但欲長歌歸去兮。
順寧憶弟 王遂
猶憐膝下競兒嬉，歲月光陰去若馳。閑倚闌干思舊事，却如故老話淳熙。
贈青陽士友 王遂
離紅百顆橘千頭，何似南枝雪未收。國爲和羹思是晏，士因止渴憶興周。笑談谷口終當隠，出處胸中要熟籌。夜月九華浮動處，癡頑寧復照齋丘。
贈薛道士 王遂
覿面逢幽侶，裝懷解吏紛。曾敲筠戶月，屢宿柳塘雲。離索知餘恨，來過謝子勤。山中新雨足，幾處未耕耘。入道猶將母，人心信秉彜。每能圖樂事，誰與寫時思。欲覓徵君筆，難當幼婦辭。只應憂世切，聊此覺良知。周詩山寺滿，騎馬□中尋。淡泊人無識，吟嗟子獨深。動中觀造化，靜處養靈襟。且學渠根本，篇章莫費吟。
贈無夢道人 王遂
中人有夢君無夢，樂思幽懷事不同。爲問曲肱高卧日，如何合眼見周公。
贈陳師宓客陳兄 王遂
疾雷破柱識忠臣，急雨衝泥見故人。斗酒爲澆新意氣，老夫筆底亦精神。
贈肖巖  其一 王遂
曾因肖象下箕星，夢寐猶應右武丁。顧我本非鍾鼎相，不應端笏侍天庭。
贈肖巖  其二 王遂
居住梁谿古道傍，分明木石最堂堂。丹青能染成形貌，猶有心源未易量。
贈肖巖  其三 王遂
强栽髭鬢較錙銖，眼底精神不解枯。許我蒼顔殿諸老，可能同讀遠游無。
寄昭武諸友 王遂
荆州得士一人半，信矣苻堅取太多。汗馬已先馳峻坂，冥鴻猶有避雲羅。本心皎日千年在，外物青天一鳥過。別後令名俱日起，倦予晞髮向山阿。
寄聰自聞 王遂
參天定林木，無地妙高臺。每憶金陵去，誰同玉局來。乾坤新潤澤，河洛久風埃。十里南州路，荷香獨棹回。
寄劉後村王臞軒 王遂
君子仁柔義也剛，須知自勝乃爲强。書因雁斷疑天遠，詩带梅來特地香。一鶚先從雲外去，四鴻寧久橘中藏。聖朝出處非無意，衣錦何由戀故鄉。
寄九江宗族 王遂
手劚三茅印月痕，却思廬麓接雲根。便將百戰開勳業，何似丹心遺子孫。行盡義豐思古跡，舊曾敷淺出高原。因思百事俱閑外，惟有人間道最尊。
寄呈飯牛翁 王遂
早計關防意氣觕，莫教露盡草頭枯。芒寒甯戚謳歌怨，色自涪翁牧養圖。露地相忘無踐稼，縣官雖巧不催租。時人欲識其中趣，山木巃嵷夜氣蘇。
謝趙廬州送淮白  其一 王遂
淮源千古貫中州，南北分來九十秋。欲放此鱗歸縱壑，要留佳瑞入王舟。
謝趙廬州送淮白  其二 王遂
淮泗曾經禹决餘，斯民無復懼爲魚。魚枯却識江南岸，應有臨淵羨不如。
謝二吳書見訪 王遂
緇衣之後賦無衣，王室安知晉鄭依。淝水八千思偃伯，丹徒十萬盡忘饑。喜看猿鶴從公樂，更覺蓴鱸到處肥。泉楮未通民力乏，夢懷遠志憶當歸。
以台柑寄漫塘報以詩用韵謝之 王遂
屈平作頌獨稱渠，曾比西山立懦夫。君子得輿知有待，高林碩果未嘗無。
瑞香 王遂
曉見花開意味長，夜深放出紫荷囊。須知睡裏真香足，猶錫佳名號瑞香。
枕上聞鐘 王遂
南來聽是保寧鍾，鍾送風來風送鍾。氣只與聲無間斷，此心何况與人同。
謝章季思惠鏡屏 王遂
客從東南西，遺我古鏡屏。圓明絕點滓，表裏無遁形。云是舊太守，思之我爲銘。吾惛不能進，何敢陳諸庭。我聞生民初，五常具函靈。器質欠推廣，物欲加凋零。眉睫近莫睹，稍遠何能聽。君子抱明德，止善湛中扃。靜如晝有夜，動若渭流涇。坐令方寸地，目睫何晶熒。上天方於昭，皎彼垂日星。五官屬宰制，萬化隨指令。留之千百載，猶足存典刑。余心豈昧此，一念存芳馨。在昔聖敬主，丹書刻方欞。近者摩鏡帖，字字炳丹青。夫君往教意，大寐如得醒。置之敬義堂，與世猶說鈴。
宛陵道院成用吳尚書韵  其一 王遂
儷然位望亞陪京，大作山川小作城。堡障百年寬北顧，耕桑千里慶西成。和風溫若生庭戶，明月飛來入棟楹。道院依然無一事，只須空洞養心誠。
宛陵道院成用吳尚書韵  其二 王遂
傳街軋軋度車聲，夾道翩翩共雁行。色養正須誇獨樂，真廉何得似雙清。便當坐進傳吾道，何必求爲身後名。大字已煩呵妙手，一犂依舊作勝氓。
謁子真祠  其一 王遂
漢朝容默獨危言，吳市逃名耻自全。千古無人知此意，浪將姓字作梅仙。
謁子真祠  其二 王遂
梅山梅市梅家墺，總得嘉名爲子真。張禹孔光俱已矣，豈無遺跡但埃塵。
吳大帝廟 王遂
曾是東南第一王，眼看此地六興亡。東緣有酒登京口，西爲無魚憶武昌。非復虎臣陪殿上，空餘猩鬼泣祠旁。何年並建琅玡廟，共對淮山草木長。
寧考神御奉安原廟  其一 王遂
經旬風雨陡新晴，一夜蟾光直到明。清曉衣冠原廟去，分明眷佑似平生。
寧考神御奉安原廟  其二 王遂
鹵簿蕭蕭鼓吹鳴，屬車前導乘輿輕。□□殿裏朱門閟，無復傳呼輦路聲。
寧考神御奉安原廟  其三 王遂
太室祼將嚴體薦，景靈朝獻薦牙盤。九重黼坐盤盂固，四海蒼生奠枕安。
寧考神御奉安原廟  其四 王遂
儉慈三十一年主，已不自知其至尊。時向道傍逢故老，但能垂淚不能言。
寧考神御奉安原廟  其五 王遂
禁殿薰風傳賜敕，宮門曉日緩催班。小臣未報君恩重，耿耿孤君入夢間。
道上 王遂
夾道香煙笑語歡，老翁扶立小兒觀。書生未有絲毫力，定憶前回去長官。
牛渚曲 王遂
岷江赴東海，牛渚鎮中流。古來濟渡處，落日迷滄洲。江東名勝士，清談付悠悠。氛埃更五閏，毒烈遍九州。六龍起當天，爝火不敢留。長繩繫佛塔，鐵纜濟王舟。執玉朝群后，職方登九丘。民生三代後，不數李與劉。太平二百年，內寧忘外憂。一馬飛渡江，王氣東南浮。誰爲逆胡計，敢作明神羞。飲水昧佛狸，投鞭效堅頭。蕭蕭楊林渡，寒日風颼飀。煙雨出蒙衝，霜雪揮戈矛。夜半虜帳驚，明日無胡酋。笑談折樽俎，心膽落氈裘。諸夷戒謀夏，三邊罷防秋。時從老校問，吃吃談不休。創業道何盛，中興德幾侔。禹績渺千載，武功待人收。天方厭此虜，吾忍忘其仇。偷安固大患，幸勝非良籌。外防固難弛，內政何當修。兩山點蛾眉，攢此千古愁。小臣乏長策，何以裨前流。請因受邑地，爲賦艱難由。
堂後梅 王遂
阿母親栽白玉堂，分明雪色變青黄。不須徙倚橫枝看，留作江南第一香。
題卷舒堂竹 王遂
月淡星疏子夜清，獨騎黄鶴下吹笙。當時只許風聽得，學與行雲佩玉聲。
木犀答二吳書  其一 王遂
過盡人間百草芳，尚留寒菊對風光。月華已下中天白，香樹初摇滿院凉。金粟遠看千尺影，犀皮近種百年香。聖朝二桂真雙玉，王謝猶當著紫囊。
木犀答二吳書  其二 王遂
月窟何因左右探，猶容坐客競躋攀。渾疑移種從天上，又似分香入酒間。每爲高秋成感慨，却□清味得幽閑。先生燕坐真奇絕，願作淮南庾子山。
飲御園梅下 王遂
主人鐵石廣平心，白玉堂中特細吟。已覺江南得春晚，懸知塞北更寒深。放開清影登文局，寫出孤芳入素琴。保養陽和調鼎實，歲寒莫受雪霜侵。
聞杜鵑有感 王遂
人物同爲氣所乘，良心露處即良能。天津有此驚康節，西蜀無之感少陵。
題順寧庵 王遂
千章松檜護泉臺，無復牛羊日下來。安有良心親付授，却教容易着塵埃。
題蔣少閔雲巢 王遂
欲向雲端問子巢，陵虛騖遠恐疲勞。懸知實地平如掌，何處人間有此高。
秦丞相府 王遂
公府潭潭莫近前，絕憐荒草廢池邊。骨藏黄壤今成土，樓入青雲舊格天。零落故家成不去，消磨名士向南遷。百年心事無人識，祇有雞林賈客傳。
登縣圃小樓 王遂
山有青黄臼紵山，謝公已起謫仙還。至今猶有文章焰，放入高樓戶牖間。
登尊經閣 王遂
月到長贏麥已秋，閑將心事付滄洲。但慚一着輸先手，欲爲諸公讓出頭。山畔翩翩疑過雁，水邊帖帖似飛鷗。丈夫家法無多子，後樂須爲天下憂。
登楊府風雲閣 王遂
傑閣入風雲，分明是得君。湖山盡行樂，愁殺岳將軍。
登釣臺 王遂
老倦無心上將壇，桐江千尺一漁竿。共時翻手功名易，自許經心歲月寬。禮樂三千輝冕輅，風雲四七盛衣冠。上虞人物饒娥路，贏得清高照歲寒。
登鳳臺 王遂
無覓臺城處，巋然却此臺。青山三面立，白鳥半天回。有酒同僧上，無詩喚友來。謫仙騎鳳去，應是歎時哉。
題順寧壁  其一 王遂
養得翔鸞舞鳳枝，不知雨露幾含滋。但同櫟社長無用，留作明堂柱石姿。
題順寧壁  其二 王遂
墓道深衣自涕洟，分明入耳似聞詩。月征日邁求無忝，盡是臨深履薄時。
題順寧壁  其三 王遂
膝下當年憶教忠，此身卜與棄捐同。睿思夜半憂民切，羞見東窗日半紅。
題順寧壁  其四 王遂
小日寒窗共賦文，一時洛下看機雲。自知只道歸耕手，不比斯人解致君。
題順寧壁  其五 王遂
宿草初生木未陰，自栽松柏待成林。後來剪伐應無忍，記取當時怵惕心。
題順寧壁  其六 王遂
道德文章滿足翁，曾將佳句詠茅峰。燒丹煉藥非吾事，孝友神仙第一功。
題順寧壁  其七 王遂
江東山望說茅廬，庵爲康家孝子居。豈肯人間名教地，却容釋老說清虛。
題順寧窗  其一 王遂
風生松檜雨生杉，抖擻泥塵恨滿衫。從此便膺君命重，亦須昭穆葬江南。
題順寧窗  其二 王遂
雲從西去又還東，不逐天回却逐風。春日豈無晴晝永，掃除陰翳出長空。
夜宿鎮城寺 王遂
風挾潮頭上，雷將雨脚俱。天應念民物，地得限江湖。鑿堰流平未，頹堤浪入無。不眠頻問曉，白欲上人鬚。
夜宿梅山寺 王遂
山寺逢晚秋，郊原带雨餘。禾收將有耳，民病化爲魚。陰沴何當掃，兵氛苦未除。豈無吳市隠，封事至公車。
口伐 王遂
口伐歸來戰馬閑，詩書只守一編殘。治安策裏多流涕，莫作興亡異代看。
方丈壁讀胡邦衡書草 王遂
僧房高揭諫和書，知是高人意不虛。我亦今年三十七，閉門畏禍獨何如。
戲題胡淡菴諫和書後 王遂
溪翁死後諫書焚，怪得和戎近有孫。寄語岳家新宰士，當時謝表幾行存。
敬亭山檢受御書 王遂
晉宋風流自不凡，天令此地爲回環。市藏白水風煙外，路入高林紫翠間。字炳日星摇翰墨，敬存銘刻在心顔。須知太守緣民樂，來歲勤農在此山。
讀武侯傳 王遂
馬踏渭濱春草亂，鳥啼白帝夕陽深。漢家渾是皇天做，渠是通天一寸心。
讀黨錮傳 王遂
須知明哲異全身，錯認中庸誤殺人。若使不爲群小惡，定應須有善人嗔。平生豈爲干名字，此念猶當質鬼神。劉氏興亡雖不補，却扶天地立君臣。
舟中誦陶詩及諸葛傳  其一 王遂
扣舷細讀淵明句，出聽還疑是水神。江上只逢名利客，人間無復有斯人。
舟中誦陶詩及諸葛傳  其二 王遂
隆中氣象接莘磻，心術精微日月寒。學到聖賢無盡處，一毫人力不容安。
讀文公壬子聞雷詩 王遂
五陽未决尚存陰，底事先王卧竹林。絕口不談當世務，對天惟有格君心。
題游默齋詞後 王遂
游公已去今安在，學步虛聲過午清。最喜高談言太極，一輪放下月華明。
讀天寶諸公事  其一 王遂
當時群枉誤朝廷，血染長安草木腥。四罪不誅三宅去，依前肝腦是生靈。
讀天寶諸公事  其二 王遂
忠賢赴國方憂北，姦黨全身却落南。禍福難從當世問，是非時有老農談。
舟中坐讀鳶飛魚躍 王遂
欲晦又明天外山，水邊鷗鳥去復還。流行盡是鬼神迹，妙處不在鳶鳥間。
送浩翁赴梁縣 王遂
當年受氣便神明，未必冰壺有此清。自是胸中少凡近，猶須境外立功名。謫居歲月能聞道，多病工夫近養生。尚記漫塘曾有語，弟才無用不如兄。
送李果州歸蜀 王遂
大原發鄒魯，功德被九州。迢迢數千年，伊洛乘其流。去之又百載，武夷闡諸幽。斯文代顯晦，天意非人謀。正脈遠相續，何必並世遊。峩峩陵陽山，下鎮西南陬。師法自心得，如親接前修。一氣妙亭毒，小大各有求。惟此生息機，不隔春與秋。皎皎冰雪姿，高疑揖浮丘。太虛麗日月，纖翳無停留。本根自深茂，况復加窮搜。微言析脈理，要指會衿喉。工夫自中積，應物乃其優。漢庭高論著，周原出咨諏。耿耿惻隠心，若將納諸溝。拳拳敬王義，敢有非嘉猷。俯視不義貴，如比空雲浮。所虞素學負，豈願清名收。閶闔入雲端，蜀天方阻修。西上香爐峰，江流去悠悠。問學久不明，風俗日以偷。塞口謹勿言，令人但深憂。世如大膏肓，終當待公瘳。格天未易到，責己尤難周。大學無已時，白首何當休。陋質謝頑朽，居然費雕鎪。建德苦不勇，懷知若爲酬。四非去未能，用力信有由。永當佩深訓，無作明公羞。
送三八弟歸九江  其一 王遂
堂堂襄敏公，揚旌上熙河。竹帛有時盡，勳業誰能磨。珍重紫陽翁，一言定群訛。世德遠如此，吾曹當若何。
送三八弟歸九江  其二 王遂
義豐一世師，才識鮮其比。斯文張朱氏，稱許異諸子。不肯趨權門，南走雁山死。嗣子尚勉旃，興大庶有以。
送三八弟歸九江  其三 王遂
弟從尋陽來，四閲槐庭夏。謹重子所優，淑艾吾猶寡。拜官京洛裏，歸思康廬下。學力要日新，聖言當具寫。
送三八弟歸九江  其四 王遂
江公與二敏，同葬敷山陰。下有虎豹藏，上有猩鼯吟。頗聞梁柱姿，時受斤斧侵。展轉不成寐，令人若爲心。
送三八弟歸九江  其五 王遂
燕公最繁盛，子孫十三支。默數半凋零，坐愈成傷悲。學不足贏糧，貧或無置錐。先君尚有言，孫謀敢忘貽。
送三八弟歸九江  其六 王遂
北風馬猶感，首丘狐所思。雙林去杳靄，荆溪對漣漪。春秋同社人，半是新相知。勳賢拊遺址，終當遂營茲。
送三八弟歸九江  其七 王遂
濂溪周堂長，正學有源派。司直既高明，東湖更孤介。從遊欠勇往，思之令人灑。子歸日親炙，一一記言話。
送三八弟歸九江  其八 王遂
陸侯與鄒令，善政時所尊。爲我謝契闊，寄言托諸昆。送子華陽道，迤邐白下門。懷言欲贈別，臨別又忘言。
送林幹榮滿歸莆 王遂
天向東南聚衆剛，義精仁熟乃真强。清名去作明時重，鯁論來爲諫紙香。使指尚疑遲力薦，老夫何事不深藏。斯文歸有王劉重，胡不騎雲反帝鄉。
送馮卿歸無錫  其一 王遂
天欲吾民起困窮，就教自擇孰如公。歡顔疾痛呻吟後，樂意耕桑隴畝中。儘有深長開幕畫，若無華藻到邊功。只今未覺詩書力，去久猶當說大馮。
送馮卿歸無錫  其二 王遂
浮雲出處泊無情，來輒成違去輒明。解后一時如失計，崢嶸千古却收名。靜修香火寧非願，歸對漁樵更覺榮。旋汲惠泉烹顧渚，春風杖屨及山行。
送王冠卿罷郡歸  其一 王遂
自是經帷舊諫官，諫書字字吐忠肝。聲名尚作中朝重，事任寧辭舉世難。廩粟未紓民瘼急，邊烽誰解上憂寬。湖上佳處歸行樂，只恐憂時鼻轉酸。
送王冠卿罷郡歸  其二 王遂
書生作縣本非才，天遣仁侯特爲來。民志少伸緣假借，軍諮無補愧招來。五湖舟楫聞催具，千乘旌旗莫挽回。若論親民須是令，先當斥免謝天災。
送黄叔向歸永嘉  其一 王遂
玉麟堂上共論兵，衆裏逢君眼爲明。自愧腐儒寧有用，却憐志士竟無成。學書不作千人敵，歸計猶餘一葉輕。何必封狼方快意，只須垂世用詩名。
送黄叔向歸永嘉  其二 王遂
傳聞索米向長安，疎影寒香得細看。檄羽風生常事急，舉頭霜滿致身難。五湖莫辦鴟夷計，四壁誰憐范叔寒。今代淮西宜糴穀，懸知一見定交驩。
送李兄謁揚州帥 王遂
天生忠定公，爲宋作柱石。扶日起東南，擎天補西北。戎和不肯受，國蹙欲日闢。坐收兩河心，可制百年狄。誰能七十日，有此功赫奕。汪黄信血指，老檜甘愧色。云胡張趙間，不使虎而翼。循環起丁未，運至丁未極。成書遺後代，曰此寄庵力。思皇陳了翁，直諫少與匹。大科得聞孫，不救元符阨。讜議竟莫伸，嗟哉有何益。令人讀遺事，一飯三歎息。某昔守樵川，尊俎折群賊。烏洲聚名勝，花陰滿光澤。通鑑揭綱目，國錄爲刊刻。嗟嗟斯文喪，吾道有餘脈。感傷念理亂，同事異今昔。新從姑蘇歸，疾病久成癖。齊雲標傑閣，鵲橋記歸宅。偉哉子章子，爲我得佳客。母是了翁孫，身爲寄庵適。相求不相值，訪我茅山側。父昔仕九江，橫金悲易簀。藁葬官路旁，過者爲心惻。指囷與倒廩，縱性何所得。顧予把釣竿，欲子將焉獲。世豈無忠宣，顧此舟中麥。
題端明蘇子瞻書天慶觀乳泉賦後 王遂
天一生兮上浮，羽人俟兮丹丘。遡儋耳兮東注，夾昆侖兮倒流。
題朝散郎劉公廟 王遂
文而博兮樂且有餘，武有勇兮莫之測窺，閩之南兮江之西。俯視鼎鑊兮猶一潢池，士怯且惰兮若奉驕兒。一夫死兮百將莫支，提千人兮左右以之。嗟平生之志兮馬革裹屍，使畏死而偷生兮將形骸焉依。
青溪橋 王遂
倬彼清溪兮山高水長，上承黟歙兮下接錢唐。雨稍漸漬兮衆流湯湯，家具舟楫兮商旅伏藏。繄四海以爲家兮何獨困此一方，視己同溺兮用造舟以爲梁。顧一歲之一新兮歲旱則亡，眷令長之遠慮兮不間雨暘。晴日當空兮余備不忘，帝用時以安下民兮余敢不强。雖傾余之囊橐兮使皆即乎康莊，彼慮如近憂兮令雖法而何傷。公雖憂而民喜兮百世烝嘗。
歲在辛酉改元嘉泰庚伏之末拉親友姚述之鮮長源黎元實逃暑南巖講河朔故事也聰山主從遊竟日因摘東坡山谷詩句集成四章題石壁以紀行 蘇植
江山松柏深復深，清風一榻抵千金。人間熱惱無處洗，借我一庵聊洗心。世上功名何日是，我生百事常隨緣。吟哦相對忌三伏，歌罷曲肱還醉眠。水邊林下逢衲子，我亦來追六月涼。傳得黄州新句法，茗搜文字響枯腸。作箇生涯終未是，誰能鐵裏鬭錚錚。相看領會一談勝，山自白雲江自橫。
詩一首 黄崇義
澗水之西我所家，結亭新借白鷗沙。旋移騷國春風木，滿種陶籬晚節花。陪客常留煨芋火，課兒頻煮讀書茶。清波迥與黄塵隔，一笑人生自有涯。
龍壽山萬歲寺 樂章
風波暄白晝，雲雨暗空山。楚客驚停棹，湘妃慘濕鬟。化成羣木杪，砥柱衆流間。肸蠁通精意，行人易往還。
琵琶洲 饒魯
潯陽江上譜無傳，化作沙汀越水邊。一段遺音人不識，夜深幽咽下灘泉。
石潭急峽 饒魯
兩山夾石湍風急，勢吼春雷鬼神泣。行人登舟不敢渡，疑有毒龍深處蟄。嶮巇彷彿若霅川，又如三峽傾潺湲。水竅恐是神禹鑿，石骨未遇秦皇鞭。飛流濺沫弄寒玉，赴壑奔灘勢何速。直須流入鏡湖心，如遇平夷舟免覆。垂楊覆陰沙岸高，將軍喚渡多英豪。中流擊楫思祖逖，當清宇宙無辭勞。
重湖夜月 饒魯
昔聞放翁歌鏡湖，船尾有酒船頭書。又聞鑑湖賜賀老，剡川一曲春風好。番陽之東有重湖，風光與此真不殊。澄波湛湛秋瑩潔，碧月一片沈冰壺。彩舟蕩漾摇畫槳，上下天光映虛幌。踏歌搥鼓樂者誰，武陵樵客來湖上。賦詩橫槊何英雄，氣概或誇前兩翁。我思此景勞夢寐，東望咄咄徒書空。
稠山茅屋 饒魯
亂山堆翠如削玉，中有幽人結茅屋。柴扉寂寂掩蒼苔，書院蕭蕭倚修竹。閒雲滿塹白日長，吚唔朝暮聲琅琅。芸窗紙破漏月影，石硯水滿涵天光。風塵頻動遍丘壑，此處怡然有真樂。門靜應無俗客過，茅深不怕秋風惡。高人有才濟當路，會見徵賢日三顧。愧我飄蓬石洞人，茅屋青山在何處。
遠浦棹歌 饒魯
片帆雨霽飛烟江，漁翁停棹歌滄浪。一聲欵乃山水綠，浪中驚起雙鴛鴦。雙鴛鴦情一何美，同宿同飛在秋水。不似人生苦別離，女嫁征夫男戰死。五湖烟景方紛爭，聞歌頓欲思昇平。鄰舟短笛應風響，落日淡淡波冥冥。美人春詞誇艷麗，皓齒朱唇楚腰細。江樓富貴今如何，不似滄浪真趣味。
春水番湖 饒魯
春湖浩浩無津涯，銀河之水天上來。波瀾萬頃清復濁，日光雲影相昭回。雄吞宇宙何寥廓，欲度冥鴻勢還却。南通海氣北長江，月出東兮日西落。當時神禹別九州，彭蠡之澤居上流。千年人物餘潤澤，況乃雄秀光潜虬。洪濤如山駕樓樐，春風夜夜喧鼙鼓。誰是江湖歸去人，扁舟范蠡隨漁父。
詠迎春黄胖 韓某
脚踏虛空手弄春，一人頭上要安身。忽然綫斷兒童手，骨肉都爲陌上塵。
遊淡巖陽華 毛方平
蜂房湒湒流石乳，綫竇涓涓細蛩語。門前乃作三峽聲，似與幽人商出處。何年結閣溷天真，危柱下侵蛟蜃怒。坐令空洞驚勃谿，仙鬼不無號帝所。要須濯足跨玉淵，枕石漱流滌塵務。手持白蓮騎赤鯶，萬壑千巖自風雨。窮荒秘穴天所靳，希有中州人訪古。山谷不來次山來，未可歉然懷不遇。
歸耕亭 楊承祖
决意歸耕景最佳，還珠門外足生涯。數椽卜築欣成趣，一水流通不用車。負郭有田宜䆉稏，繞城何處不荷花。柴門半掩誰來往，幸有隣僧可覓茶。
𤱶畝不忘君堂 楊承祖
一官落拓幾星霜，身遠朝廷心下忘。屢拜黄書叨試郡，何慚白首未爲郎。雲山縹緲如招隠，花木欣榮亦向陽。感激先皇曾賜對，至今朝服带天香。
歸耕亭二首  其一 楊承祖
乘興登臨弗杖藤，絕巔未已覺身輕。新開竹徑從風入，小坐松岡待月生。江上數峰攢壁立，林間一閣礙雲行。凭欄朗誦昌黎句，水碧雙增遠目明。
歸耕亭二首  其二 楊承祖
丹青模寫費毫端，此景居然兩寺間。半嶺松陰觀鶴憇，一泓雪影照人顔。及時行樂恐無地，何事歸休始買山。多謝好風吹妙語，西湖處士棹舟還。
隠逸 趙庚夫
落魄蕉衫戴道冠，菖蒲滿案浸清寒。有錢即買丹砂煉，無病猶將素問看。連日遊山僧共住，頻年乞米鶴同餐。世間不朽非鍾鼎，曾與高人靜處觀。
道中逢潛夫 趙庚夫
相逢投草舍，對雨話移時。衣濕全無火，囊空各有詩。客程樵可問，日課僕皆知。未別情先惡，那堪遠別離。
習氣 趙庚夫
習氣年來已盡除，一窗長是讀方書。家因護竹厨無筍，住偶隣僧飯有蔬。老去情懷多感舊，貧來親故不如初。幾時深入青山隠，木葉爲衣穩跨馿。
歲除即事 趙庚夫
連夜縫紉辦，今朝杵臼頻。買花簪稚女，送米贈窮鄰。宦薄唯名在，年華與鬢新。桃符詩句好，恐動往來人。
讀曾茶山詩集 趙庚夫
茶山八十二癯仙，千首新詩手自編。吟到瘴烟因避寇，貴登從橐只棲禪。新於月出初三夜，澹比湯煎第一泉。咄咄逼人門弟子，劍南已見祖燈傳。
鬢髭 趙庚夫
鬢髭漸漸長霜莖，老聽山中雀唳聲。九死得生尤可重，百年幾日更多營。自參梵夾機心息，專食藜羹胃氣清。檢點依然魔障在，草堂釣艇未忘情。
心宇 趙庚夫
心宇今無一點塵，面毛徑寸垢生鱗。齋時野雀臨薌几，定裏山蜂立葛巾。欲喚羲黄談太古，自疑嵇阮即前身。兒童共指深衣笑，問是秦人是晉人。
病足 趙庚夫
老病侵陵藥不靈，雪窗燈火冷如螢。未應安隠青蓮足，便學蹁躚病鶴形。意恐夢中輕獻璞，怒思天上去鞭霆。露華水泡何堪惜，獨念名山未徧經。
寄廣右方提刑 趙庚夫
節旄昨下九疑山，圖畫仙真上界還。巡歷半經三管地，笑談盡伏五溪蠻。受恩人拜祠堂下，留墨神呵古洞間。早晚歸班論邊瑣，有書時遣扣柴關。
寄建康老友 趙庚夫
朋舊多隨秋葉風，與君心賞向來同。十年相憶頭先白，萬里重分途更窮。蓴菜雖堪誇洛下，酒樽終是憶江東。自從學道全無夢，直待親逢紫陌中。
真州聽角 趙庚夫
畫角聽時恨最深，戍樓偏在女牆陰。聲寒恐有新霜落，意遠未隨紅日沉。凉月一天孤雁影，秋風萬里狂夫心。連宵只解搜詩意，哀怨何曾動羽林。
題孔道士雲庵 趙庚夫
道人居玉笥，手闢小蓬萊。門寂山相對，庵空雲自來。茶煙朝宛轉，丹氣夜昭回。欲助梨花夢，携鋤獨種梅。
清泉 趙庚夫
清泉煮茗自甘肥，詩卷新來十大圍。衰齒尚能餐枸杞，餘齡斷未泣牛衣。每思削髮遊方去，時夢乘雲謁帝歸。何世獨無勳業士，古來惟有逸民稀。
看梅 趙庚夫
竟日梅花側，枝枝入肺肝。濕疑霜旋剪，清比玉堪餐。臨水嚴光釣，吟風東野寒。年來難取友，珍重莫吹殘。
書田舍所見 趙庚夫
海上多風色，青山與屋齊。禾堆深卧犬，樹杪忽聞鷄。白酒清無麯，青裙老未笄。主人偏道氣，被褐自扶犂。
山居苦 趙庚夫
栽松成曲徑，洗石出秋屏。米價占新月，更籌認曙星。買牛鄰共契，祭竈婦看經。不覺成頭白，頻看燒地青。
題張山人幽居 趙庚夫
昔隠君平卜，今聞事又非。肘猶懸蠹簡，身止掛鶉衣。芒屨沿山去，茅簷講易歸。先儒皆若此，切莫歎時違。
友人別墅 趙庚夫
買山仍近水，結屋又安墳。此舉堪驚世，餘年獨羨君。釣舟須共載，禪榻亦平分。切莫施門戶，□藏恐礙雲。
李長吉集 趙庚夫
幾回掩却又重看，吟罷心如着露蘭。欲上玉樓窺老筆，虬龍擁處雪霜寒。
論詩 趙庚夫
未得歸山養聖胎，憑誰輕脫出山來。老猶作態經霜柳，靜有餘妍照水梅。大小場知惟酒戶，淺深難說是詩才。吟翁終欲招田父，只話桑麻共一杯。
鶴食 趙庚夫
鶴食從妻給，花窠課子鋤。絕糧緣買硯，止酒爲躭書。野服迎人懶，禪心涉世疏。丹爐添火候，健似十年初。
同僧遊𤂌陽塘上生院 趙庚夫
沿堤上下看沙鷗，得句支筇自點頭。風露高時將鶴伴，溪山好處載僧遊。老無志願惟漁艇，閒有功夫上寺樓。歲晚淵明須自笑，督郵未至合歸休。
句  其一 趙庚夫
君家自在劍山外，莫浪江南勸路人。
句  其二 趙庚夫
故人埋玉僧歸塔，獨聽疎鐘起暮愁。
句  其三 趙庚夫
鶴殘籬外筍，鼠舐墨中膠。
句  其四 趙庚夫
詩句日從窗眼寫，墨丸夜入枕頭收。
句 杜杲
父子俱開國，朝廷不負人。
改之下第賦贈 李大方
劉郎氣豪酒豪詩更豪，乃肯折節作賦遺恨無纖毫。詩雄賦老不入世俗眼，仰空大叫索酒歌離騷。劉郎新詩今莫敵，挑戰梅社無遺力。果然桃杏一山開，龍馬行天曉無跡。錦標重奪更一年，却來走馬春風前。撐腸文字五千卷，吟哦得意揚休鞭。世間榮辱俱遊戲，莫爲功名銷壯志。我輩胡顔自古然，劉蕡況是公家事。銀杯錦被驌驦裘，呼童喚酒鏖窮愁。自憐却被微官縛，不及相從上酒樓。
句  其一 李大方
三百年來今幾秋，天地自老江自流。
句  其二 李大方
笛聲吹起白玉槃，正照御前楊柳碧。
句  其三 李大方
可憐一代經綸業，不抵鍾山幾首詩。
句  其四 李大方
後院落花人不到，黄鸝飛下石榴陰。
觀山 趙汝謩
朅來快閣慰吾意，更說觀山傳舊年。不憚筍輿穿草棘，只知野叟足林泉。半空嵐影挂簷外，一徑凉颸過酒邊。料得涪山爲拈出，當時千尺不應然。
題富覽亭 張孝章
碧瓦朱甍接翠崖，周迴無地着纖埃。山從雲脚斷邊出，水向天根盡處來。去蜀征帆輕渺渺，隔淮春樹綠洄洄。偷閒一到塵襟滌，坐見星河落酒杯。
遊九鎖 楊邁
尋幽向何處，大滌山水好。九峰拔奇秀，下有松石老。白雲和紅葉，滿徑無人掃。振衣長風生，一笑登木杪。
句 林士表
有書來進御，無語不關農。
中閣禪院 留元崇
初來羅浮山，萬變駭林壑。更作招提遊，佳處在中閣。忽然天地間，一縱千里目。未論雲頂上，此景占仍獨。近聞泉涓涓，青眺山簇簇。簷壓喬松低，檻有餘霞落。長風東南來，皓月襟袖薄。境靜僧幽閒，意遠味淡泊。抱琴歸去來，禪榻寄一宿。白雲依古山，青霄起孤鶴。
卓錫泉 留元崇
尋仙得招提，借我此歇脚。瓜棗未暇求，杯水得甘酌。境空風泉高，夜永雲卧薄。明當約麻姑，石橋騎白鶴。
又題卓錫泉 留元崇
吾師知地脈，杖錫此間卓。分占神仙囿，敲出清泠玉。錫飛已乘龍，泉潔可飲鶴。林下幾寒暑，池中不盈涸。木石常借潤，瓶罌隨量足。池無汲綆線，逗引走修竹。渴心生塵埃，對此愜所欲。洗耳聽松音，潄齒汲山綠。更携一壺歸，爲浣衆生濁。遥愧山中人，四時自斟酌。
羅浮 留元崇
神仙神山羅與浮，二山東來幾千秋。蓬萊夜半失左股，龍驚虎噉玉女愁。至今兩山翠欲滴，却與蓬萊比山色。黄金作橋通九霄，水晶爲簾挂千尺。神仙舊說何渺茫，神仙窟宅今何望。仙翁在山泉水香，仙翁飛去松風長。我將浣手扣玉戶，乞杯長生九霞觴。
茶園 留元崇
嶺根聞犬吠，上到野人家。山晚月有色，天寒梅未花。蔬園依水石，茅屋带煙霞。何物堪留客，烹茶成雪芽。
遊羅浮 留元崇
遠看空碧混崔嵬，近見重重翠作堆。古木陰中藏洞府，亂雲深處出樓臺。文禽耀日來相喚，羽客乘風去不回。惟有東坡舊遊跡，屐痕猶自遍蒼苔。
天漢橋 留元崇
誰人挽落天河水，飛向寒崖無古今。寄語山靈好呵護，書儒從此得知音。
卓錫泉 留元崇
風月衿懷歉古人，蕭然天地一閒身。夜來偶讀唐庚記，貫石通泉在一真。
慈濟庵二首  其一 留元崇
笑指星壇近斗傍，七松上映七星光。黄龍洞口胡麻飯，不是神仙不得嘗。
慈濟庵二首  其二 留元崇
歸自星壇日未斜，草庵留住一杯茶。道人自點花如雪，云是新收白露芽。
高宗皇帝挽詞二首  其一 倪思
稽古神文煥，中興武烈光。挈圖親授子，體道妙爲皇。萬乘隆尊養，千齡甫壽康。龍湖俄趣駕，遽返白雲鄉。
高宗皇帝挽詞二首  其二 倪思
黼翣方徐轉，龍輴望已遥。胥濤平似掌，禹穴儼如朝。喪考群心痛，號旻聖孝昭。稽經崇廟號，萬世永尊堯。
南劍道中桂 倪思
道傍巖桂老成行，翠葉經冬不著霜。想見秋清風月裏，綴金粟顆賸輸香。
延平港灘 倪思
長幾贛石三百里，險過瞿塘十八灘。幸有溪旁平穩路，何須欲速冒驚湍。
題椿桂堂 倪思
早從孟母受詩書，晚見飛騰五丈夫。桂籍聯名看衮衮，蘭陔戲綵極愉愉。已酬鍾釜當年志，合入衣冠盛事圖。教子榮親誰不羨，堂成燕雀亦歡呼。
初入洞霄 倪思
踏雪來遊大滌宮，緣崖一一訪仙蹤。回環九鎖銀爲闕，峭拔千山玉作峰。冰柱高垂泉带石，珠幢整立檜兼松。清寒入骨非人境，知在雲霄第幾重。
空煙亭 倪思
延福寺前亭下水，淺不容舠深沒底。青林磅礴上雲氣，宛如翔鸞開羽翅，又如翠屏臨水峙。山鷄照影空自媚，白鷺窺魚驚不起。長官時時來隠几，殆似聞韶喜忘味。閬州城南胡可比，惜哉子美未見耳。
五峰瀑布 倪思
行行窮盡深林外，碧瓦鱗差依翠麓。峰巒左右相迴環，萬葉霜丹間晴綠。忽聞雷霆脚底聲，聲撼乾關隠坤軸。雙龍躍出兩崖間，倒瀉銀河作飛瀑。
遊黄蘗山三首  其一 倪思
歷險捫高無路尋，亂山窮處是禪林。誰知學道須辭世，真要入山如許深。
遊黄蘗山三首  其二 倪思
雲鷲峰頭一萬杉，覆盂山下木參天。當年曾識祖師面，溜雨鳴風三百年。
遊黄蘗山三首  其三 倪思
中洲絕品舊聞名，瀹以寒泉雪色輕。怪得道人常不睡，一甌喚醒夢魂清。
過東林山 倪思
世道荆榛似弈棋，奮身千仞復何辭。九霄地冷衣襟薄，五月山寒杖履遲。雲外晚風馳鐵馬，日邊香霧瑣金螭。直須歷遍丹梯險，方問嫦娥索桂枝。
慈感寺東軒 倪思
水花風葉暮蕭然，靄靄雲山带暝烟。竚立東軒未能去，更看明月湧晴天。
句 倪思
玉曆初頒第一春。
嘉定辛巳之官經游浯溪讀碑感慨爲賦七言 張潞
高棱巨壁立□蒼，中直浯溪带樣長。黄屋朝臨蜀萬里，翠珉暮刻楚三湘。兩朝功罪乾坤定，二子文書日月光。太息斯盟誰復主，代興今者得黄張。
句  其一 張潞
未能子字民，但欲兄事錢。
句  其二 張潞
策勳蓑笠上，自是一雲臺。
句  其三 張潞
憂兄行不得，勸客不如歸。
句  其四 張潞
獨木乘危涉，勞薪带濕炊。
句  其五 張潞
蝙蝠迴旋舞，蚊蝱跋扈飛。
句  其六 張潞
阮孚幾蠟屐，晏子一狐裘。
句  其七 張潞
移封初悶悶，通道忽陶陶。
句  其八 張潞
紫垂戶外瞻天近，綠墮樓前到地香。
句  其九 張潞
江漢西來天地白。
句 江公亮
好是道人巖邊月，夜深清照飲牛溪。
題吳江甘泉 張達明
橋下四㮬水，人間六品泉。松陵無魯望，山茗爲誰煎。
遊君山 魏寶光
海角天高月滿山，新亭清淚灑斕斑。春風吹斷興亡夢，潮落潮生小石灣。
題三高祠 郭紹彭
三君異代同清節，百口流芳共一祠。豈但吳江誇美績，要教今古慕英姿。寒江釣雪堪供膾，夜月垂虹直可騎。著脚豈容成默默，祇緣題好愧留詩。
寶方山二首  其一 黄葊
扶藤來訪古招提，月壑雲天分外奇。料得山林暗相賀，蒼崖今日有新詩。
寶方山二首  其二 黄葊
平生不慣俗塵縈，才對南山眼便青。天與詩人張畫本，疏梅翠竹小池亭。
詩一首 張氏
羅幕泥金窣地垂，夜香燒盡二更時。不知簾外溶溶月，上到梅花第幾枝。
詩二首  其一 趙與時
達人澄此心，肯爲萬法起。眼看聲色塵，不直一杯水。
詩二首  其二 趙與時
粲粲香秔雪不如，新菘况復滿杯盂。侯門肉食紛紛是，有此清奇風味無。
題張也愚草書中庸 趙與時
學就右軍家數字，筆成東魯聖人書。鸞翔鳳翥三千許，鶴髮雞皮七十餘。從昔晉碑那寫此，近來燕說正紛如。平生嗜好同羊棗，展玩吟哦又起予。
大滌洞天留題 趙與時
懸知凡骨本難仙，誰遣來登大滌天。篝火既容闚洞穴，撫欄又得聽巖泉。
句  其一 趙與時
花似於人曾識面，鳥如對客自呼名。
句  其二 趙與時
寒雁挾風過古木，春鳩带雨集荒園。
訪戴圖 朱子儀
四山摇玉夜光浮，一舸玻璃凝不流。若使過門相見了，千年風致一時休。
登蜀阜  其一 錢時
丹桂孤芳衆木間，枯枝蠹葉苦間關。古來羣枉難爲並，培植靈根得等閑。
登蜀阜  其二 錢時
竹逕陰陰曲透牆，巖花相倚弄秋光。頹簷壞砌無人到，不廢西風滿院香。
九月望徙坐冬窩  其一 錢時
黄花弄影日婆娑，一夜秋風百感多。門外紅塵深幾許，老夫今日坐冬窩。
九月望徙坐冬窩  其二 錢時
滿窗融日育天和，箇裏還來着到麽。多少世間閑落索，老夫情緒只冬窩。
澄光兩桂頗困藤蔓爲一痛掃遂復洒然 錢時
兩桂扶疏岸碧塘，半年不到便荒凉。秋風一掃閒纏繞，放出金花自在香。
睡起即事 錢時
夢破幽窗午漏長，歲寒心事只尋常。一聲谷鳥穿林出，數點梅花滿院香。
自述九首  其一 錢時
山翁何處是便宜，正是晴窗睡足時。庭戶無人春寂寂，入簾幽鳥語高低。
自述九首  其二 錢時
山翁何處是便宜，正是冬窩獨坐時。不是惺惺强無事，實無箇事可思爲。
自述九首  其三 錢時
山翁何處是便宜，正是池邊獨立時。一餉柳風輕拂面，婆娑斜日弄金絲。
自述九首  其四 錢時
山翁何處是便宜，正是凭欄晚眺時。忽地小桃當面笑，著何言句可酬伊。
自述九首  其五 錢時
山翁何處是便宜，正是西郊散脚時。天地春風和氣裏，綠楊隄上瘦筇枝。
自述九首  其六 錢時
山翁何處是便宜，正是溪頭雨足時。水鳥傍人飛又去，一灣新綠遶長隄。
自述九首  其七 錢時
山翁何處是便宜，正是吟邊得句時。長向昇平風露裏，滿天和氣屬吾詩。
自述九首  其八 錢時
山翁何處是便宜，若箇便宜合屬誰。千古英雄誇好手，到頭都沒箇人知。
自述九首  其九 錢時
毫分縷析較便宜，若個便宜總不知。總是自家家裏事，十分明白十分疑。
上塚 錢時
春到人家齊上塚，紙錢蒿里白皚皚。獺魚豺獸難磨滅，豈是師門學得來。
無題二首  其一 錢時
蝸角封疆幾廢興，壺中日月儘分明。世間多少不平事，只有心平處處平。
無題二首  其二 錢時
一分事實一分人，痛惜無人認得真。終日呶呶饒吻燥，不曾回首自家身。
夜觀汝溪二姪象棋四首  其一 錢時
對河車馬夜枰棋，活路經營儘入思。慮患謀身每如許，不應容易落便宜。
夜觀汝溪二姪象棋四首  其二 錢時
覆雨翻雲着一爭，分明死地要求生。如何自有轉身路，苦向人間險處行。
夜觀汝溪二姪象棋四首  其三 錢時
伏險藏機深復深，旁觀袖手獨沉吟。忍將局上閒棋子，礙却怡怡兄弟心。
夜觀汝溪二姪象棋四首  其四 錢時
怡怡夜語自天和，棋罷令人感慨多。同室不須分楚越，蕭牆何事動干戈。
無題 錢時
臨池綠樹陰陰合，入竹黄花顆顆新。世外別無安樂國，寰中真有太平人。
別許正甫 錢時
昭如揭日莫生疑，萬變縱橫用者誰。會得有言猶是病，向無言處更深思。
冬窩枕上 錢時
霜中老柏無時事，岩下孤雲自歲寒。西院木魚東院鼓，冬窩客子正濃鼾。
盆梅倒植刳朽根作古怪僧復接杏花其上小詩吊之 錢時
倒植盤梅已反常，無端更接杏花芳。東君可是能時樣，姑射山人也艷粧。
春晚緩步卧龍始盡見此山全體 錢時
老眼山林自是宜，卧龍春晚夕陽遲。芒鞋竹杖經行遍，絕勝籃輿喝道時。
謁武肅王廟一絕呈汪帥卿 錢時
干戈五紀亂如烟，吳越生成八十年。遺像塵昏碑露立，三間敗屋獨蕭然。
山隠竣事海棠正花二首  其一 錢時
春風亭舘久生埃，不見花開知幾回。日日登山君莫笑，山翁不爲海棠來。
山隠竣事海棠正花二首  其二 錢時
天機雲錦拂簷牙，多少工夫到此花。恰莫匆匆等閑看，無邊春色是吾家。
山隠暮歸呈諸兄弟二首  其一 錢時
東風捲地起氛埃，山隠看花日幾回。草草杯盤携社酒，今朝兄弟肯同來。
山隠暮歸呈諸兄弟二首  其二 錢時
羊腸世路儘聱牙，不礙庭前滿樹花。回首野棠思鄂韡，未妨時一到山家。
笑指軒 錢時
笑指巖前石怪奇，幾人來此認桃溪。回頭便是桃谿路，莫向兒曹指處迷。
還趙椎長帳 錢時
客夢東華整十旬，託君行帳夢中身。邸樓萬覈風號動，不受人間一點塵。
賣葛粉 錢時
市聲朝暮過樓欄，喧得人來不耐煩。寂寞山前聞叫賣，如何不作此心觀。
燈夕有感二首  其一 錢時
簫鼓分明攪夜闌，山翁和月倚欄干。兒童爭噪梅花燭，不解將花仔細看。
燈夕有感二首  其二 錢時
憶得兒時三五夜，人間此樂有涯哉。不知節物將春去，只道春隨節物來。
枯荷鶺鴒與趙昌瓜同歸於我舊猶識其名氏今忘之矣 錢時
紫菂擎秋翠葉乾，駢頭𧥄𧥄儘團欒。急難原上高飛翼，獨把霜枝了歲寒。
山翁亭 錢時
蜀阜山頭老鈍頑，白雲深處小凭欄。頭頭總是儂家事，可笑遊人作景看。
饒氏石井二首  其一 錢時
紫溪鎮遏舊朱門，滿地芃芃欲斷魂。當日告身今故紙，獨遺眢井付諸孫。
饒氏石井二首  其二 錢時
井邊高下擁衡茅，問着人家盡姓饒。解道銀青是吾相，編籬拉刺手如骹。
千頃廨院小憩老僧舊爇左臂幹緣寶叔塔一絕憫之 錢時
見說當年老比丘，茶毗一臂作重修。山頭寶叔成新塔，泉下應貽父母憂。
樵姪誓酒一絕喜之 錢時
誓酒應須立志堅，波流逐逐豈其然。一時感慨無難事，老叔今踰四十年。
泊桐步 錢時
一枕寒江浪拍天，更添急霰打船舷。人間有底風波惡，不廢山翁夜熟眠。
飛花二首  其一 錢時
堯夫花看半開時，花半開時春正肥。此日老夫無揀擇，慇懃直到看花飛。
飛花二首  其二 錢時
看花恰莫厭離披，花到離披亦自奇。不是老夫無揀擇，春風無日不花枝。
山中吟三首  其一 錢時
百不如人此老身，老身何必要如人。等閑花草隨宜種，多在山中住幾春。
山中吟三首  其二 錢時
一毫頭許便爭衡，蠻觸尋兵决死生。山隠等閑收至寶，却無人共老夫爭。
山中吟三首  其三 錢時
說是說非無了時，到頭誰免墮危機。滿林春鳥高低語，終日不聞人是非。
試墨 錢時
玉藏頑石藕出泥，物以質就知者稀。世間毀譽苦未定，楮君不言公是非。
洗竹 錢時
滿地槐花有底忙，我無題目可商量。呼童遍洗庭前竹，冷眼相看到雪霜。
里中有虛傳榜帖者 錢時
榜帖虛傳鬨里閭，聚門如束散如驅。莫言此箇無端的，世上浮名總是虛。
築歲寒亭 錢時
曲徑方池竹幾竿，誅茅臠石要誰看。王侯第宅連雲起，無此閑亭號歲寒。
歲寒落成 錢時
萬間金屋苦嫌少，六尺茅亭寬有餘。意愜即爲真受用，世間榮謝不關渠。
示賀客二首  其一 錢時
得便宜是落便宜，幾萬人中有箇知。此日冬窩無事客，埋頭更學十分癡。
示賀客二首  其二 錢時
白玉壺中春淡淡，小梅枝上日暉暉。何心更問世榮辱，有口不言人是非。
看花 錢時
蘭畹梅林事未闌，瑞香那復夜團團。東君動是經年別，每到花開仔細看。
歲寒雜咏  其一 錢時
一把寒茅四柱亭，客來只道省經營。雖然受用無花巧，五十餘年造得成。
歲寒雜咏  其二 錢時
籜龍羅立已斑斑，亭鏁梅陰翠屋間。王母飛輕頻拂水，黄公聲遠暮還山。
歲寒雜咏  其三 錢時
無窗無戶四邊空，月透疎林水透風。砌下嚘嚘鳴蟋蟀，細論心曲可山翁。
歲寒雜咏  其四 錢時
森森多願長琅玕，相伴山翁老歲寒。雨後籜龍添幾許，兒童歡喜報來看。
歲寒雜咏  其五 錢時
彎弓稍稍舒雙肘，圓竹頻頻運兩骭。覓得養生書一卷，只留梁上不曾看。
歲寒雜咏  其六 錢時
笋入欄干曲透茅，青琅玕脫紫文苞。晚來拆草驗生意，一夜能添二尺高。
歲寒雜咏  其七 錢時
生疎只是自生疎，志若專時定不粗。世事從來不兩大，莫教錯了用工夫。
留青陽遊九華寄袁倉使 錢時
元自與山無半面，昔人詩裏舊相知。西風吹上千巖頂，竹杖芒鞋住幾時。
雪夜馮周二兄來小酌詩呈倉使  其一 錢時
朔風吹玉滿天涯，曠望平林處處花。袖手冬窩無事客，不分疆界是誰家。
雪夜馮周二兄來小酌詩呈倉使  其二 錢時
入夜同人爲我來，旋尋香味小銜盃。滿堂和氣雖云樂，怕有人間暖未回。
答振父 錢時
老生便作老生涯，不羨漫花頃刻花。身在山林心在國，太平風露是吾家。
二月望遊齊山呈倉使二首  其一 錢時
生平忠膽上摩天，兩鬢如絲山水緣。欲向翠微窮望眼，淮山無數鎖春烟。
二月望遊齊山呈倉使二首  其二 錢時
春到花朝花未多，小梅纔作玉婆娑。東君不是恩光薄，無柰霜欺雪壓何。
竹所睡起偶成書呈謝守之 錢時
萬竹中通兩牖虛，紅塵炎暑不關渠。幽人日用底難辦，一榻午風清有餘。
竹所見梅 錢時
歲華冉冉走塵沙，望着家山便仙家。竹所夜深風戛玉，道人消坐共梅花。
治徑 錢時
草迷三徑綠芊芊，可是山翁懶得便。直自酴醾花去後，不曾行到大門前。
旅火 錢時
湖邊車馬日提壺，有眼何曾識野蔬。肯爲饑羸忘肉味，孰云醫國世間無。
別朱幾仲 錢時
古貌臞然一病翁，胸中戈甲氣如虹。子房元凱能騎馬，破賊紅旗未足功。
東松庵觀岳武穆遺碑 錢時
虎視關河指日平，東松嶺路小提兵。姦臣誤國英雄死，千古遺碑夕照明。
六月六日姪孫輩同食大麥二首  其一 錢時
大麥新炊苜蓿盤，一壺春酒小團欒。金丹九死生靈命，莫作尋常糲飯看。
六月六日姪孫輩同食大麥二首  其二 錢時
冬春餓骨委寒波，宿麥離離柰爾何。此日一餐雖志喜，愧無膏澤汗顔多。
感蛙 錢時
翠蟾戛戛閙黄昏，反手爲妖覆手祥。明月夜光遭按劍，可憐箕子學佯狂。
夜索熟水甘甚 錢時
呼童夜半一盃湯，盎盎天和入肺腸。咽正滑時即揮去，人間此意細思量。
早步庭前 錢時
頃刻蘇枯不費工，老夫何苦卧龍公。蕭蕭金鳳枝頭雨，一夜花開無數紅。
文峰講行昏禮和起潛韵 錢時
自是無人別是非，何曾此外更精微。一門濟濟今成俗，政要回頭悟指歸。
用前韵答起淵 錢時
一念能回百念非，直須端的道心微。暮春曾點緣何事，千古寥寥獨詠歸。
文峰夜飲三首  其一 錢時
溪山回首昔人非，賸喜文峰擁翠微。尊俎笑談春滿院，不辭和月夜深歸。
文峰夜飲三首  其二 錢時
萬事浮雲過眼非，人間真樂儘稀微。從今一笑春風裏，未用吹簫月下歸。
文峰夜飲三首  其三 錢時
可憐繩墨窘韓非，說着神仙到紫微。辦得一雙無事眼，玉梅枝上看春歸。
答洪文父問仁二首  其一 錢時
千差萬別總成非，誰解回光到隠微。大路迢迢平似砥，欲歸誰不遣君歸。
答洪文父問仁二首  其二 錢時
自心自過自知非，痛剗根芽事眇微。箇裏工夫真切己，百年覊旅一朝歸。
冰壺二首  其一 錢時
一掃從前萬慮非，寒光冷照發幽微。乾坤總在冰壺裏，不費壺公日暮歸。
冰壺二首  其二 錢時
說著冰壺事已非，此時消息我知微。游雲斷處千山出，夕照明邊一鳥歸。
別諸親友二首  其一 錢時
良會難逢萬事非，彌旬繾綣思清微。家山一夜梅花發，月霽風光夜欲歸。
別諸親友二首  其二 錢時
四十年間夢已非，論文談道意方微。願言著眼羲皇上，南北東西莫浪歸。
歸來有懷諸親友 錢時
不著人間一點非，言言講切到深微。江頭送別元無別，自是令人不忍歸。
起潜觀心四絕詞旨俱勝仍用非字奉酬以盡愚衷  其一 錢時
休論人是與人非，會得觀心過亦微。汎濫此生長似旅，天寒日暮是誰歸。
起潜觀心四絕詞旨俱勝仍用非字奉酬以盡愚衷  其二 錢時
渾然天爵本無非，過眼榮華亦已微。憶得古人詩一句，錦城雖好不如歸。
起潜觀心四絕詞旨俱勝仍用非字奉酬以盡愚衷  其三 錢時
耻過如何更作非，觀心須識動之微。一朝透脫無疆界，處處吾家不用歸。
起潜觀心四絕詞旨俱勝仍用非字奉酬以盡愚衷  其四 錢時
霧靄溟濛山縹緲，江波浩蕩雨霏微。頭頭總是吾家事，更要回歸定失歸。
歲除自語二首  其一 錢時
盡道今年歲運惡，誰知歲運不關渠。一齋深處深深坐，老眼如燈照古書。
歲除自語二首  其二 錢時
盡道今年歲運惡，誰知最好是今年。夜光明月反散落，遺稿一朝成巨編。
倉臺準朝旨牒縣禮請講行荒政以疾弗果出 錢時
溪山閑袖經綸手，畎畝能忘康濟心。霈澤自天難出位，空慚有問到雲林。
夜坐一齋偶成 錢時
世態炎凉反覆易，交情貴賤死生殊。雙眸炯炯碧天闊，霽月光風夜讀書。
山隠見梅 錢時
萬竹林端滿樹春，畧無一點世間塵。年年相見年年好，轉覺梅花是故人。
數日不登蜀阜梅盛開二首  其一 錢時
賸覺工夫通草聖，畧無閑暇問花神。國香早是將春到，也趁梅花候主人。
數日不登蜀阜梅盛開二首  其二 錢時
一自梅邊惹著春，山川草木頓精神。晚來風起香無際，認得香根有幾人。
池上感梅 錢時
青梅如豆葉如錢，尚有餘花一顆圓。應笑東君大時樣，冰霜冷眼看春妍。
順堂夜雨 錢時
海棠初綻錦成林，多少人間富貴心。雋永一燈論語課，蕭蕭風雨夜堂深。
赤石庵 錢時
野花啼鳥日初遲，拂面和風酒一巵。草草山房終勝俗，堂堂春色易成詩。
晚坐新亭對溪山有感二首  其一 錢時
莫道溪山閲世長，溪山今古幾興亡。金丹大藥皆虛妄，別有長生不死方。
晚坐新亭對溪山有感二首  其二 錢時
莫道壺中日月長，壺中日月只尋常。乾坤今古無窮妙，是我庭前一草芒。
同汪信道過南塘 錢時
平波漫漫拂垂楊，野草幽花滿路香。杜宇初啼春未老，又扶山轎過南塘。
比得牡丹謂常品耳開花乃醉西施甚奇 錢時
姑射山人玉雪肌，是誰污作醉西施。草間天艷無人識，不到花開總不知。
新亭晚步 錢時
單衣輕箑晚徘徊，嫩綠深紅錦作堆。楊柳溪頭風力軟，騰騰飛絮過牆來。
暮山 錢時
斷雨暫提蒼玉出，遊雲忽捲畫圖歸。須臾變態無窮妙，更著雙雙白鷺飛。
荷花入梅陰中 錢時
老梅臨沼綠陰陰，一朵荷花透入林。不比世間紅粉面，結交真有歲寒心。
辛簿趙尉夜語新亭二首  其一 錢時
老夫身世儘山林，門外紅塵沒膝深。有底一般閑快活，光風霽月夜論心。
辛簿趙尉夜語新亭二首  其二 錢時
紛紛門外走紅塵，底是人間快活人。未判兩儀先太極，直須端的自家身。
江東報英烈擬封二字侯喜成三絕  其一 錢時
煥章飛報下徽州，英烈將褒二字侯。千古沉沉黄壤骨，一朝提上碧雲頭。
江東報英烈擬封二字侯喜成三絕  其二 錢時
胡塵明越連焦土，海道溫台暫翠華。西遡濤江渠叵測，不知豪傑起山家。
江東報英烈擬封二字侯喜成三絕  其三 錢時
長驅席捲躡遐蹤，驀地桐江一掃空。北走天驕吾事了，歸來袖手敢言功。
雪中呈陳參政及檢詳兵部二丈二首  其一 錢時
中原赤子帝王州，坦腹何時縛蔡酋。聞道鐵衣寒徹骨，邊臣應賜紫茸裘。
雪中呈陳參政及檢詳兵部二丈二首  其二 錢時
雖然袖手老山林，禹稷顔回共此心。但得有生皆挾纊，不妨閑抱歲寒琴。
陳參政書院觀謝太傅像有感 錢時
塵昏京洛走胡雛，高卧東山舊草廬。莫向老妻誇不免，諸陵回首正關渠。
窯烟 錢時
癡子紛紛隨物轉，真能轉物萬中無。寒烟一陣江村曉，誰識人間造化爐。
一齋夜坐 錢時
儘覺山中日月長，何心更夢白雲鄉。池塘夜滴梅花雨，默坐占城一瓣香。
脫窗間蜂有感二首  其一 錢時
病體今朝尚怯風，北窗深坐思融融。莫言袖手無勳業，頃刻窗間救十蜂。
脫窗間蜂有感二首  其二 錢時
愛物仁民不兩途，吾心到處是工夫。今夫天下爲民牧，一日能全十命無。
宣城琴高之名甚著轉送四方甚珍品也比得之乃鄉間桐魚耳一笑而賦二首  其一 錢時
春網琴高長藋茅，宣城風物賸浮誇。蜀溪歲歲桐魚上，堪恨無人喚藥查。
宣城琴高之名甚著轉送四方甚珍品也比得之乃鄉間桐魚耳一笑而賦二首  其二 錢時
大藥真成九竈火，小鮮何事一杯羹。終然不免名爲累，歲歲琴高入鼎烹。
花頭巡檢先君紀之詳矣孝女鄉女子騎虎以救親今汝灘下有孝女石即其處也鄉之得名以此然則汝灘舊名女灘米坑舊名女坑皆當仍舊不可改也吾鄉有此二事宜廟而祭之以表勵風俗因成一絕道余所志云 錢時
花頭巡檢駡賊死，蓬首女兒騎虎號。安得邦人百世祀，巍巍忠孝配顔曹。
登蜀阜二首  其一 錢時
秋暮如京歲暮還，春來更墮藥瓢間。眼前有底閑風月，忍得經年不上山。
登蜀阜二首  其二 錢時
彈指經年別彼阿，庭前庭後綠婆娑。雖然隕籜無人掃，老木修篁古意多。
風玉 錢時
句裏論工非得句，弦間覓趣未忘弦。忽聽簷外敲風玉，三代遺音妙不傳。
新亭風玉與安素相應 錢時
的然同德定同聲，鼓瑟吹竽儘未平。懸玉兩窗非有約，如何風動一齊鳴。
新亭薄暮 錢時
讀罷羲經笑倚空，蜀溪谿上蜀溪翁。詩成斷雨流雲外，人在光風霽月中。
九日融堂池上 錢時
巖花不趁中秋約，籬菊齊供九日看。冉冉隔牆風不斷，夜深和月倚欄干。
病起掇黄花數本焚香清坐二首  其一 錢時
秋風鵰鶚刷天涯，有底男兒只戀家。病後暫收文字眼，焚香清坐看黄花。
病起掇黄花數本焚香清坐二首  其二 錢時
碧玉枝頭玉露漙，風霜晚節要人看。生香正色慇懃意，肯入冬窩共歲寒。
淵明菊盛開看之不厭 錢時
金粟蟠心玉作團，淵明千古寄高寒。苦無嘉客同清賞，終日憑欄儘自看。
泊嘉禾 錢時
山翁儘慣卧山雲，夜漏無聲夢境平。舟近譙樓眠不穩，却嫌更點太分明。
謁陸宣公雙湖新祠 錢時
奏稿倘能安國步，投荒何敢愛家林。雙湖萬頃湖天月，長與先生照赤心。
垂虹 錢時
不到垂虹十四秋，聊傾巵酒酹沙鷗。蹄涔一勺閒風月，老眼關河萬國愁。
滄浪亭有感二首  其一 錢時
歸老園林事已休，無端淮水作鴻溝。堂堂百戰平戎手，肯向滄浪把釣鈎。
滄浪亭有感二首  其二 錢時
莫倚危欄學凍吟，英雄到此淚沾襟。紛紛只解毛錐子，畢竟何人辦赤心。
老仲夜集 錢時
譚兵誰是古君子，說易難逢大丈夫。風月歲寒雙塔夜，一巵清露世間無。
桃村寄題三首  其一 錢時
春入桃村爛熳紅，紛紛來覓武陵蹤。武陵不在千山外，只在先生一笑中。
桃村寄題三首  其二 錢時
白雲深處錦成堆，遊子逢春定一來。會得四時春不斷，桃村何日不花開。
桃村寄題三首  其三 錢時
處處桃花處處村，盎然天地一家春。不須更踏桃村路，只要桃村見主人。
歲二日吳說卿座中初見古梅一花 錢時
咫尺元宵賸放燈，翠紅多少九衢塵。梅花不解新時樣，初破風前一點春。
張明發有問用前韵謝之 錢時
本自光明不費燈，箇中元不隔微塵。如何曾點歸來後，千古無人解詠春。
嘉興天慶觀梁朝檜 錢時
五季干戈滿地訌，山川草木亦酸風。如何偃蹇梁朝檜，獨壽中吳雨露中。
借鄰家瑞香 錢時
光風霽月瑞香盤，歲歲元宵錦作團。春到山家今幾許，不妨隣舍借花看。
舟中卧聽守之讀皇宋詩 錢時
一轉船頭便是歸，蓬窗初煖睡偏宜。畧無夢到華胥國，枕上聽歌聖宋詩。
和答守之 錢時
除却周人孰與歸，紛紛裝點入時宜。豳風七月今誰嗣，不補君王不是詩。
喜見家山答守之二首  其一 錢時
風掃癡雲作嫩晴，展開花柳一隄春。山山啼鳥如相識，飛向蓬窗認主人。
喜見家山答守之二首  其二 錢時
喜見家山喜見晴，乾坤都屬舞雩春。家山自是山無數，認得春風定可人。
江岸羣牛用前韵 錢時
江邊犢子喜新晴，草軟沙平滿意春。自食自眠渠自樂，不消多費牧牛人。
打灘 錢時
沙汀芳草幾陰晴，縴板橫拖百丈春。不解扁舟泛滄海，長年只作打灘人。
謁浴 錢時
京塵滿面更新晴，暖得人來分外春。手掬溫泉聊一洒，先生元是出塵人。
哭顧平甫前韵 錢時
郊原幾度踏春晴，此日空山草木春。泪盡兩行悲不盡，眼前安得見斯人。
比同諸友聯轡湖邊終日不能一詩戲用前韵  其一 錢時
曉出錢塘趁好晴，五花雲散馬蹄春。湖邊此日詩無數，不屬推敲覓句人。
比同諸友聯轡湖邊終日不能一詩戲用前韵  其二 錢時
少日詩如雨不晴，恨無題目可酬春。今朝到却西湖上，無奈詩何儘讓人。
盧灘雜興五首  其一 錢時
蛙聲兩岸夾溪流，漫漫澄潭夜進舟。火照寒沙翻作白，直疑浮雪滿汀洲。
盧灘雜興五首  其二 錢時
火照寒沙雪欲流，恍疑身在剡溪舟。蚩蚩橫目無真色，剛道神仙在十洲。
盧灘雜興五首  其三 錢時
道眼昭昭洞九流，此心天地一虛舟。浮雲得失關何事，要識梅亭對柳洲。
盧灘雜興五首  其四 錢時
莫問清流與濁流，向求胡越有同舟。光風霽月無人識，掉臂行歌宿莽洲。
盧灘雜興五首  其五 錢時
生身不作第三流，肯作坳堂一芥舟。時止時行皆正位，孰云吾道付滄洲。
曉雨 錢時
一路慳慳五日晴，曉來烟雨又籠春。蓬窗只是添詩句，烟雨何曾惱得人。
乍晴前韵 錢時
翻手飛簾拗作晴，重重放出錦溪春。東君於我故青眼，天地中間有此人。
拋灘前韵 錢時
舟著灘根半雨晴，何須爭浪苦爭春。拋從漫處平平上，絕勝從前弄險人。
晚泊白塔橋約幼望吉甫小酌前韵 錢時
風吹白浪十分晴，晚泊青溪二月春。千里客心歸最急，可無杯酒喚同人。
過九里灣二首  其一 錢時
溶溶泛日桃溪浪，濯濯拋風柳岸春。天地十分和氣裏，此時無語倚蓬人。
過九里灣二首  其二 錢時
吟風吟雨又吟晴，春滿詩囊不負春。一韵到家三十首，人間有底等閑人。
燒香客 錢時
滿路敲金插綵旗，此時心事即良知。回頭肯向慈庭用，念念吾親定不欺。
雙溪 錢時
奔來衮雪夾中洲，聲撼危欄趾欲浮。冷眼青山青不斷，狂瀾千古自爭流。
超然 錢時
結茅山頂得超然，莫也超然在外邊。要識老夫行樂處，鳶飛魚躍總吾天。
唐山赤縣距修門不二百里土風儉樸專務桑麻余甚樂之成二絕  其一 錢時
深深澗谷唐昌縣，莽莽桑麻古歙風。但得長官能阜俗，不消此外別言功。
唐山赤縣距修門不二百里土風儉樸專務桑麻余甚樂之成二絕  其二 錢時
每到西湖輒黯然，山川草木亦雕鎸。如何咫尺唐山地，混沌猶存一罅天。
題唐昌尉廨足山樓三首  其一 錢時
夜犬無聲綵棒閑，千巖萬壑擁樓欄。朝來更有西山好，爽氣何妨拄笏看。
題唐昌尉廨足山樓三首  其二 錢時
雲奔浪捲入簾鈎，說著坡仙萬戶侯。賸覺足山看不足，幾番煙雨上樓頭。
題唐昌尉廨足山樓三首  其三 錢時
營營求足竟何窮，一足能令萬慮空。可但詩人供望眼，乾坤都在足山中。
晚步上清宮坐棲真者久之用合溪韵 錢時
壞砌頹簷竹數竿，一方深綠照人寒。此時別有真消息，不用清流引激湍。
上清得酴醾用超然韵 錢時
林腰路轉忽欣然，玉佩垂蘿古殿邊。客裏對花如舊友，夜深清坐玉壺天。
薄暮自南塔返足山 錢時
筍輿伊軋儘經邱，南塔從容半日遊。野鶴山猿留不住，又將詩過足山樓。
答何尉二首  其一 錢時
明時麟鳳在郊邱，南北東西取次遊。詩向足山樓上出，無詩千萬莫登樓。
答何尉二首  其二 錢時
已分吾生老一邱，足山聊復伴英遊。中藏武庫無人議，不但雲間百尺樓。
怪松 錢時
老木樛枝著地垂，交拏互攫掛虬螭。何如頭角崢嶸起，直節凌霄愈更奇。
野翁亭 錢時
不住清溪不住山，野翁來往兩翁間。非絲非竹雖云樂，樂在溪山未是閒。
古楓 錢時
白雲巖下古株楓，洞洞從根透頂空。認得自家真面目，逢春葉綠到秋紅。
曠軒 錢時
巨鼇飛出水精宮，蹙踏群山氣象雄。更覺我來軒愈曠，乾坤舒卷一襟風。
道庵小憩 錢時
石徑柴門屈曲通，拂簷疎竹弄微風。等閑光景無人管，兩樹金沙相對紅。
瓶插月桂衮繡毬甚麗 錢時
月桂閙裝紅欲滴，繡毬圓簇白如霜。我無艷眼相酬答，付與庭花自在黄。
許由亭其來遠矣名以名之非便也下有白牛橋洗耳灘皆當時事宜揭之以洗耳 錢時
堯舜相傳自執中，一瓢贏得邁高風。白牛橋下滄浪水，應洗人間萬古聾。
百丈寺竹所 錢時
向來百丈有清規，此日山中肯者誰。簷外蕭蕭羣玉立，不由客子不題詩。
百丈有感 錢時
不染東華一點塵，桑麻滿眼土風淳。如何林下無嘉客，却有西湖浩蕩春。
含暉晚眺 錢時
雨聲欲斷氣氤氳，小閣浮空自吐吞。古木蒼烟何處寺，數聲青板報黄昏。
鷲峰丁東洞 錢時
一滴寒泉萬古心，幽幽巖下弄清音。何如喚起蛟龍蟄，散作蒼生萬國霖。
六月望 錢時
一窗虛白貯嬋娟，木葉無風自颯然。誰道家山孤負月，從初看到十分圓。
晚步溪上暑氣亟回用端忞韵 錢時
晚行沙渚亟回頭，不比人間觸熱流。靜聽雙蛙池上月，知心誰似海邊鷗。
融堂對月 錢時
蠻觸封疆奈若何，天公老眼自驅磨。六窗洞徹無遮障，此夜融堂得月多。
登蜀阜二首  其一 錢時
西風吹步上雲衢，萬竹深圍一草廬。分付兒童勿輕剪，蜀溪風月正關渠。
登蜀阜二首  其二 錢時
寶貨秋毫歸潤屋，錐刀左計屬癡兒。獨餘風月無人管，合著山亭頓放伊。
呂守之暮到三首  其一 錢時
春日歸舟五十詩，人間此樂儘無涯。永平岸口匆匆別，又見西風上桂枝。
呂守之暮到三首  其二 錢時
別來兩月客唐昌，多少春風入錦囊。逗得到家無別事，工夫都上此山堂。
呂守之暮到三首  其三 錢時
此山風月久塵埃，拂拭重新桂却開。正要好詩相料理，昏鴉忽報守之來。
踏月登山 錢時
碧雲縹緲月琳琅，更著巖花當戶香。多少風光人不到，主人今夜此山堂。
假山 錢時
終日劖鎸弄假山，栽花種草儘班班。從前多少真山水，可笑傍人只等閑。
歲寒口占 錢時
胸中元自有溪山，更著梅花竹石間。拭目諸公扶帝極，幽人有分一生閑。
立冬前一日霜對菊有感 錢時
昨夜清霜冷絮裯，紛紛紅葉滿階頭。園林盡掃西風去，惟有黄花不負秋。
石山素不駐足偶一徘徊心甚樂之他日結茅名曰借亭未知主人然乎否也成二絕  其一 錢時
上臨絕壁下深灣，合著危亭阿堵間。咫尺吾廬不相識，人間何處有溪山。
石山素不駐足偶一徘徊心甚樂之他日結茅名曰借亭未知主人然乎否也成二絕  其二 錢時
老天於我儘無窮，到處溪山盡借儂。他日結茅臨水上，主人應不吝山翁。
真應廟 錢時
浪誇騎鶴上清都，滴露研硃自壯圖。海內不蒙君子澤，獨遺石碣溉丹湖。
光風霽月觀鸕鷀聚灘下搜獵慈慘已而坐歲寒見盆池中魚浮沉自得 錢時
出沒雲根上下浮，蘸蒲清溜十分幽。前灘烏鬼能撩亂，爭似盤魚得自由。
池上梅開一花 錢時
蜀阜溪山堪老眼，歲寒風月儘閑身。凭欄政爾吟無句，忽報梅梢一點春。
鄉城長至懷雙溪湖諸友 錢時
去年客夢水雲鄉，六里橋東過一陽。此日山城懷舊友，暮江風起雁聲長。
寄家書有懷歲寒五友二首  其一 錢時
坐擁雲根興未涯，江樓時復夢歸家。庭前一點梅初破，近日新添幾箇花。
寄家書有懷歲寒五友二首  其二 錢時
想得瑞香花日多，水仙消息又如何。籬邊尚有餘香不，蘭茁新芽長進麽。
雪中觀梅 錢時
莫嫌梅影太清寒，試向冬窩带雪看。自是一般相茹入，無詩恰莫近欄干。
池上梅爛開一枝橫竹間方蕊 錢時
臨池滿樹玉離披，縱有餘香已不奇。蹈雪過來亭上坐，竹閒疎蕊忽橫枝。
蘭 錢時
遶亭埋石種蘭芽，生怕花開不在家。此日溶溶春滿院，柔風初破一枝花。
歲寒緩步 錢時
千葉梅花雪滿堤，都將春付海棠枝。幽禽飛上欄干立，此意人間幾箇知。
憫海棠 錢時
海棠前日滿枝紅，一夜飄飄卷地空。多少榮華駒過隙，莫教容易負東風。
牡丹開已數日方盛麗未艾也成二絕  其一 錢時
晚春庭院牡丹香，誰道花開恨不長。寒食到今幾十日，依然夭艷壓羣芳。
牡丹開已數日方盛麗未艾也成二絕  其二 錢時
未到牡丹春未好，花開恰莫怨春遲。金沙玉板相扶擁，正是東君極盛時。
初聞杜鵑 錢時
庭前細雨濕莓苔，花鳥知時不待催。茂院天葩開滿樹，一聲清曉杜鵑來。
泊無礙定庵二首  其一 錢時
定庵回首幾春風，壞砌頹簷咽暮鐘。惟有窗間雙月桂，花開還似舊時紅。
泊無礙定庵二首  其二 錢時
十七年前到定庵，老僧朝暮拜瞿曇。如今誰是香花主，老木號風暮正酣。
觀富鄭公及東坡潁濱無垢著名禪派口占 錢時
唐虞千古舊規模，周孔誰云不丈夫。幸自家風皇極教，未消宗派祖師圖。
漢宮春似月桂而麗感興成詩 錢時
名花千古不成塵，不比昭陽絕代人。回首兩都今一夢，是誰污作漢宮春。
枕上二首  其一 錢時
勿言暗室暗沉沉，降陟無非上帝臨。瞞得世間人不見，直須瞞得自家心。
枕上二首  其二 錢時
自心有過有誰知，看此初萌一念時。一念不分真與妄，十分伶俐十分癡。
贈浮梁汪易數  其一 錢時
八八相催儘不窮，乾坤日月總包籠。行年誰道今朝定，定在庖犧一畫中。
贈浮梁汪易數  其二 錢時
君詩衮衮生蓍後，吾事昭昭未畫前。一笑相逢秋色裏，雙溪風月蜀溪邊。
良月十二日幼望吉甫季雅起淵游上善明日集保二首  其一 錢時
晚泊青溪一岸沙，偶然遊目到仙家。是誰辦得閒情性，來伴幽人看菊花。
良月十二日幼望吉甫季雅起淵游上善明日集保二首  其二 錢時
誰道身如不繫舟，吾行非往止非留。霜天未老黄花菊，山北山南兩日遊。
虎邱遍觀題壁 錢時
莫嗔魚目混摩尼，著目從頭亦自奇。但向壁間時得句，老夫不用更題詩。
螢 錢時
一點暉暉落扇間，欲飛還撲近欄干。乾坤日月光明藏，莫作書邊冷眼看。
聞子居近况 錢時
十里溪山別兩年，忽聞消息爲欣然。把書簷下往來看，不覺人行到面前。
南塘歸途 錢時
岩花消息晚來風，透出長林萬萬重。一句好詩拈不出，乾坤都屬廣寒宮。
謝守和章及先天之旨 錢時
未消着眼到潛虛，那復談經上石渠。會得先天無別旨，困眠饑飯更求餘。
合溪座上 錢時
深碧沉沉冷欲秋，此時亭上飽追遊。溪分溪合關何事，尚欠圜機訂九流。
徐簿餉烏飯八月八日 錢時
紅薑黑飯薦珍羞，愧爾瞿曇老比邱。先聖兒孫今滿地，有人能記誕彌不。
睡起 錢時
雨浥蒲風晚更凉，數花薝蔔凈生香。高眠深穩清無夢，儘覺人間白晝長。
蝸牛 錢時
雨浥蝸牛遶砌行，與吾同樂本同生。擠排蠻觸分疆界，可笑蒙莊自起爭。
去年五月十八日歸自唐山感舊 錢時
新嶺歸來整一年，老夫心事只依然。何曾礙却家常飯，國史宏綱手自編。
當食自喜二首  其一 錢時
飲食無他止養身，人間多少不惺惺。朝晡細嚼家常飯，一卷神農本草經。
當食自喜二首  其二 錢時
旋摘園蔬隨意好，軟炊土米遶牙香。人言少喫多滋味，此是尊生第一方。
得片石著歲寒欄干外二首  其一 錢時
梅竹交陰晚更奇，等閑片石亦相宜。此時亭上瀟瀟雨，牆外行人却未知。
得片石著歲寒欄干外二首  其二 錢時
片石飛來入品題，曲欄池上爾偏宜。老懷易得生歡喜，冷面相看又賦詩。
對老輩語兒時事 錢時
回首春風逞少年，厭聞人說舊因緣。而今恨不逢班輩，說著兒時在眼前。
步月庭下  其一 錢時
秋花恰恰到秋中，透頂生香滿院風。浪說霓裳天上曲，全家都在廣寒宮。
步月庭下  其二 錢時
幾年等得到花開，投老看花能幾回。四樹婆娑庭下桂，月明深夜更徘徊。
新亭觀菊二首  其一 錢時
碧天無際細浮香，淺白深黄未著霜。莫恨花開秋向晚，晚秋方是好風光。
新亭觀菊二首  其二 錢時
日融香煖閙枝頭，遶砌回環看不休。莫把此花容易看，東籬無菊不成秋。
晨興池上觀梅 錢時
雙鵲查查曉戀枝，暗香風度曲欄池。日來只了高齋去，滿樹花開總不知。
除日暮放鯽魚於月池者九夜再得六復秉燭放之偶合陰陽老數成一絕 錢時
除夕生魚有異逢，挑燈兩度散春風。莫言九六無心得，須信乾坤一念中。
池上梅復開一花今數日矣始成絕句 錢時
一花消息小春前，冷眼相看似故年。但覺老懷詩漸懶，畧無行遣到花邊。
示槱 錢時
詩成正自不因題，看取風人發興時。語到口頭無可奈，未須搜攪苦吟詩。
精廬枕上 錢時
山隠夜來山月好，幽香滿地開花草。竹梢墮露鳴屋瓴，谷鳥一聲報清曉。
九月一日睡起 錢時
帖帖冬窩眠正穩，剝地鐘聲忽敲醒。起來空堂一事無，日弄波紋滿窗影。
夜半觀潮 錢時
月夜舟如天上坐，極目更無山一箇。海神夜半忽出奇，雷鼓長驅雪山過。
泊四板橋沙外觀月 錢時
江海無波渺吳越，遠山數點低如抹。長空浸碧秋沉沉，端正江心一輪月。
冬窩夜語 錢時
幽人只合卧林邱，不覺心幽境更幽。青汗有時昭帝則，黑甜餘暇伴賓游。黄花粲粲冬窩夜，丹葉蕭蕭蜀阜秋。會得箇中消息理，兩眉不著世間愁。
聯輝閣詩 錢時
拂拂精藍護翠雲，幾番雷雨卧龍興。兩賢高躅明千佛，三世傳家又一燈。白社風流原有地，青編事業豈依僧。山川姓字從茲響，看取天衢次第登。
義貓行 錢時
我家老狸奴，健捕無其比。去年能養兒，二男而一女。種草不碌碌，趫捷俱可喜。策勳到鄰家，高卧不憂鼠。今年女子七，母復誕三子。三子乳有餘，七子不易耳。頗似相軫念，抱弄時相乳。依依同氣恩，髣髴見情理。一日忽銜子，來同七子處。薰然如一家，雜乳無彼己。天地即我心，萬物非異體。一日脫邊幅，此外無別旨。嗟彼胡不仁，形骸分爾汝。同類日相傷，呀然矜爪觜。探巢攫胎卵，吞噬不知止。但見己子肥，遑恤他子死。貓也本虎屬，能爲義士舉。作詩傳世間，一獸有如此。
遊齊山倉使遣贈長歌和韵 錢時
昔來陽未復，倏忽今大壯。頗復懷茲遊，山山日環鄉。雪多春較澀，寒力花難王。晨興起和羹，御風颯然往。嵌空互出奇，峭立屹相並。應接不暇瞬，跬步即異狀。明遊俱可人，心愜有餘况。寄隠定何許，醒翁本無相。渾渾太古前，此巧豈天匠。天亦莫能名，誰歟實開創。妙空與上清，可笑渠汝誑。繡春最孤絕，勢壓翠微上。一带抹長江，羣雉拱千嶂。超覽妙無涯，天地入吾量。疇能事劖鎸，瑣瑣較真妄。所乏者古木，無木更虛曠。蠻觸戰封疆，鷄蟲爭得喪。坐縛萬古癡，無病自生恙。好是兩忘猜，不勞費監謗。載弄陽春曲，萬彙同盎盎。長歌卷雪腴，頗恨阻搜訪。此事屬臞仙，公勿多怊悵。東山掛遊屐，皇猷頼公暢。玉堂深復深，夜植青藜杖。
聞兒輩舉漁者言喜成古調 錢時
魚固人所欲，痰飲常忌此。茲晨一杯羹，食之乃大美。漁者包裹來，樂與我爲市。兒輩問何故，秤平不虧爾。吾家自高曾，仁厚著閭里。一衡無兩權，昭昭坦如砥。憶昔少年時，獵夫晨賣鹿。老幹持衡出，忽爾非舊比。此豈我家風，責之怒裂眥。口腹詐求贏，寧我餓而死。忍割子孫肉，而以啖我齒。折衡謝獵夫，勞酒遣乃已。今餘三十載，而得聞斯語。喜與同志言，書之詔孫子。
余與呂守之買舟西歸林常甫吳清淑呂伯起出餞江樓古調以別 錢時
兩角勍觸蠻，八荒等兄弟。人生天地間，貴在情義耳。嘉禾二三友，一見傾底裏。春風散天和，非彼亦非此。清淑溫以直，常甫正而美。東涉金沙雪，西挹錢塘水。舟泛月雙湖，轡聯松九里。冬春朔四換，追隨實終始。宣橋歲云暮，乃復得伯起。頎然出玉山，臭味林吳似。修門亦旬月，朝夕相料理。餞我江上樓，樓欄豁天宇。海山渺無際，呼吸入窗几。長鯨駭高浪，卷舒在吾趾。風帆擘天出，揖別苦無語。共挽春江濤，洒作蒼生雨。
偶書 錢時
世上紛紛競奇巧，人人自巧不知寶。此巧本不屬思爲，妙質融融復皜皜。天地萬象羅其中，縱橫變化無時窮。珠璧隠現光錯落，丹青組織花瓏葱。有時六出不停翦，有時柔茵鋪地遍。有時飛空調羽商，嘈雜間關聲百囀。千態萬狀難形容，欲著一語迷西東。宣尼但說不可見，後學强名造化工。我欲從渠問誰造，不覺低頭發長笑。且不可見那可言，春秋冬夏無非教。
機舂歌 錢時
機舂結草溪之唇，翳桑古柳聯清陰。無人認得東流水，如此妙旨誰知音。碧渠走峻琉璃滑，鳴瀑怒卷波瀾闊。飛輪轉撥無已時，試問此機是誰發。此機欲見妙無形，此機那復聲可聞。自從清濁未高下，直至而今無暫停。上有茅齋人靜止，日用變化心如水。齋名果育定何如，爲言只此機舂是。
山翁吟 錢時
歲云暮矣雪塞門，白髮山翁病且貧。鶉衣百結皮凍裂，旦暮撥雪尋草根。催租暴卒打門戶，妻子驚逃翁怖懼。盡道長官如母慈，如何赤子投機虎。
書感 錢時
狥利者不可與謀義，怙私者不可與言公。蠻觸勝負勍兩角，肝膽乃有楚越同。陽清陰濁難同宮，弱水西流河漢東。洪河砥柱霜中松，中道而立能者從。凡百君子宜自愛，何苦下與瑣瑣爭雞蟲。朝來滿室生秋風，庭樹兩葉三葉紅。
蠶婦歎 錢時
蠶婦拂蠶葉如縷，愛之何啻珠玉比。呼奴勤向帳前看，夜卧靡寧三四起。未必便能絲掛體，睠焉于懷有真喜。人人辦得此時心，推而廣之豈不美。以此事君定忠臣，以此事父定孝子。以此事夫定賢婦，一念真成轉樞耳。嗟哉世人胡不然，三綱茫茫不如蠶一紙。
贈墨工 錢時
客來投我一點漆，快汲清泉洗端石。晴窗凈几試一揮，錯落精神光照日。如此妙質奇復奇，變化縱橫隨所施。可憐自有不自寶，日用紛紛誰得知。願言莫染荒唐辭，亦莫隨俗供妍媸。雜學支離二千載，汗牛充棟終何爲。由來此物自神聖，妙不可言那可盡。分明宇宙在毫端，萬古糊塗人不信。
子山弟因病有感喜成長句 錢時
本支兄弟十一人，眼前僅有六人存。于中少者亦頭白，世事短長難具論。老兄年來苦多疾，安樂窩中且將息。肯復營營供物奴，頗聞吾弟今得力。是身出沒如雲浮，彈指百年誰轉頭。死生富貴自天命，本無一事吾何求。我聞旡妄不須藥，君行有眚君應覺。鴒原未用憂急難，且來伴我山中樂。
篙師歎 錢時
山鄉山多田種稀，年豐健婦猶啼饑。今年禾黍秋旱死，不有下澗民枯魚。頗聞水鄉諸郡熟，一飽可令餘郡足。江船下米無頭由，商人嗷嗷坐窮蹙。長年抱膝指屢彈，時節自好官司難。古來鄰國忍爲壑，何乃境內成觸蠻。我聞斯言真的當，無人爲徹九天上。禁江徒爾厄吾民，海舶有時關節放。
小甆瓶 錢時
小甆瓶，形模端正玉色明。烏聊山邊纔百文，見者嘆賞不容聲。乃知物無賤與貴，要在制作何如耳。輪囷如瓠不脫俗，雖玉萬鎰吾何取。王正二日聞斯言，欣然爲賦甆瓶篇。濁世憒憒隨風旋，跖不夷謀吁可憐。百年氣節一朝捐，身落糞壤心窬穿。豈不見齊田魯季勢薰天，萬世之下簞瓢賢。熊也勉旃然不然。
留仲謙 錢時
二十年前舊詩友，子居仲謙真耐久。少時懷抱易過逢，老去雲林難聚首。去年廣塾得子居，論心豈但相煦濡。咫尺仲謙招不得，有園日涉將毋娛。風吹原頭動春色，招携肯爲山翁出。恰恰子居來日來，巋然暮展遥天碧。
讀書燈 錢時
讀書燈，明暳暳，溪堂故人親送似。歷落平生未見書，與汝間關幾半世。幾年來，味無味，併與青編共捐棄。半身淪落浙江濆，壁角破圈塵沒鼻。新春忽爾思起廢，頃刻工夫依前具。提入山翁結草廬，永夜虛窗照天地。聖教衰，異端熾，千古冥行士何事。人人有此大光明，埋沒荒唐渺漫處。象山翁，天啟秘，嫡嗣慈湖更超詣。陋儒俗學破沉痾，暗室迷途逢寶炬。讀書燈，明一切，不是山翁愛文字。逢人若問伏羲前，燈下齁齁方瞌睡。
庚辰錄譬如結款他日打斷得了方成一段公案耳子居命時潤色此殆謙詞敬賡韵以謝 錢時
萬馬一隙爭匆匆，回頭祇是人心同。百聖妙旨本無語，的的末在詩句工。我生賸愧晚知學，可把蕪詞污新作。玄冬深夜君試聽，萬竅號風皆木鐸。
贈日者 錢時
世上癡兒愛官職，買山不作千金惜。烏囊費盡鐵鞋穿，近在方寸人不識。公卿將相無時無，安得生賢爲楷模。嵩岳降神尼毓聖，此倘有地君其圖。
示槱默  其一 錢時
男兒頭上三尺紗，不比脚纏三尺帛。桑弧蓬矢射天地，墮地已展青雲翮。四海九州多勝流，不出戶庭空白頭。有識難與俗同調，非才何必緣遠遊。豈不見赤驥摇足日千里，何煩揮策苦鞭摇。目前㹠犬奚爾爲，逐逐一飽糠籺肥。
示槱默  其二 錢時
飛蛾戀逐眼前光，身殞膏火空茫茫。蛆蠅變化出復沒，生死不離污穢場。求之有道得有命，可把枯榮亂邪正。進德修業當及時，去去光陰難語進。汝爲君子無靦顔，啜菽飲水盡親歡。不然正使位一品，九地含羞吾得瞑。
漁浦夜雪懷季敭 錢時
季敭欲我來山陰，季思欲我歸嚴陵。嚴陵山陰兩無住，來去於我如浮雲。飛雪漫漫浙江暮，朔風吹船漁浦渡。咫尺不到興有餘，底須夜出山陰路。東華塵土緇人衣，顧瞻禹穴何巍巍。克艱一言萬世師，季敭季敭何時歸。
端忞疲於哺蠶老婦憫而餉之余作古調以贊之 錢時
族孫買葉中山歸，惻然聞之矜爾疲。長腰豚蹄亟送似，未暇問到而蠶饑。此時此念難藏假，廐焚退朝遑恤馬。馬非不愛愛我人，用違其才終土苴。試問母今蠶幾筐，間關未必能補瘡。我亦有蠶非條桑，他日天機雲錦裳。
杰姪所居之前舊無竹二月中忽出筀筍一根特立可愛爲賦長句 錢時
舊聞四月筀，不聞二月萌。籜龍忽當門，頭角何崢嶸。朅來此地荒穢耳，遠隔長林不相倚。群穉猶埋糞壤中，挺然劍拔參天起。人云瑞應非偶然，妙不可詰那可言。孰前孰後孰爲瑞，孰識此根天地先。祇今孤秀駭衆目，半脫錦綳聳新綠。善守勿令風雨摧，他年滿地皆修竹。
杰姪有萬事分已定二詩信筆成和 錢時
萬事分已定，胡爲但戚戚。不爲麟鳳爲虺蛇，不種芝蘭種荆棘。芝蘭有餘香，麟鳳爲世祥。荆棘動成礙，虺蛇終自傷。
穉女談命有感 錢時
韓將軍出金鎗班，調官挈家來西山。嗟哉厲鬼不汝貸，一妻二女何間關。失身醉仙漫餬口，不知命落醉仙手。嬌少年才十二三，敲金便着紅塵走。憶昔干戈多亂離，草間公卿兒女啼。但願吾皇有道守四夷，未消瑣瑣且爲將軍悲。
題方大夫家訓 錢時
中興天子方御戎，長城萬里張魏公。此時此家盡好武，抵掌一呼來幕中。幕中羣雄肝膽烈，指顧關河日彈鋏。若爲歲晚歸課兒，只說讀書興農業。定知萬事俱弗如，豈直鎗劍輸毛錐。君不見二十七年耕草廬，出師一表汗青書。
用守之盟七友歌韵示諸子 錢時
學兵須學兵無敵，學醫須學醫無疾。學詩須學詩無邪，絕義世間非浪出。長虹貫日天與力，枯腸正好耕六籍。舞雩千載詠而歸，小技文章那可屈。蜀阜家風日日奇，萬竹深園暮天碧。朱絲好鳥共幽哢，迭奏黄鐘與無射。兒曹作計終自愛，莫把榆枋礙雲翼。康節有言良足珍，衣到弊時多蟣蝨。
喜諸子所和詩盟歌俱有可采再用韵見意 錢時
蠻觸封疆日勍敵，金丹不療膏肓疾。抖擻風埃發詩骨，參差頭角嶄然出。老夫所志在大雅，諸子政須勤帝籍。三歎變風我心惻，箾韶忍受淫哇屈。豈不見渭川千畝拂雲長，前日手栽數寸碧。苟得其養終巨世，勿玩流光生厭射。世間淺者無遠識，如獸繫足鳥摧翼。伯樂眼空冀北羣，湯鼎坐弔淮南蝨。
用樵姪漁舟韵 錢時
樂天知命吾何求，粗繒大布心休休。小山松桂歲寒友，一日不見如三秋。白雲岩上飛相逐，白雲巖前一窗足。秋花未落春花開，辦得工夫驚寵辱。長安貴人爭輕肥，高桅大柁去復來。豈不見漁子好生涯，受用不盡一瓜皮，炙手可熱渠得知。
中秋約子溫兄子山弟小酌一展壽慶兩大字賦長句 錢時
前年齊山得壽字，體勢端方嵩嶽峙。今年包帚書慶圖，更覺龍驤而虎踞。今我幸爲堯舜民，賢者送似生精神。壽匪自天實由我，慶果何物寧緣人。西風縹緲中秋節，滿院巖花香正冽。團圞兄弟小持觴，二字一展相娛悅。安得突兀起高堂，名以壽慶當中央。吾三人者和且康，年年此日岩花香。
袁尚右座中王屯田出與可竹甚奇歸成古調 錢時
郎星聚頭金地麓，十月夜堂春昱昱。屯田博古到名畫，座上忽展牛腰束。我生不識須菩提，薛鶴楊梅姑置之。寒梢八幅奇更偉，上有巴中與可題。蒼蛟滑走石詰曲，鐵鈎怒掃聯蛇腹。欹風洒雨清逼人，恍疑身在篔簹谷。十尋雙幹劍拔雄，筆力有盡意無窮。冥冥上與風霆會，拭目變化洪陂龍。長憶東坡一轉語，與可德人非畫史。輪囷寫出歲寒心，政要諸公相料理。
五日晨興說既濟彖殊愜因成古調 錢時
端平元年初復古，懽喜羣生脫危阻。蠶香麥熟喧里閭，蒲糝艾花照樽俎。我本宜俗俗不宜，未學癡兒□蠅虎。朝來一撤既濟戶，此時欣然對端午。
三月五日復雨霰 錢時
三月二日霰且雷，明日漫天白皚皚。陰雲聚散才信宿，冰珠更復漫天來。我不憂千花萬花枝壓折，亦不憂千山萬山石凍裂。麥如馬尾桑如錢，歲饑歲寒繄爾雪。一冬望爾胡不然，此日何日能狂顛。亟呼巽二掃落滕六魄，放出高高萬里東皇天。
合溪夜歸呈諸大夫 錢時
前日合溪能多詩，此日合溪何以爲。是中真趣渠未知，無聲之詩詩更奇。溪山淵淵魚自躍，溪樹陰陰禽自樂。野航日暮載牛歸，隴麥已秋蠶上箔。此時觴酒溪亭空，吾與魚鳥皆春風。安得四海車書同，春風浩浩遊其中。
管湖馬上 錢時
去年跨馬西湖曲，畫船歌管聲相逐。諸友聯轡俱絕俗，敲鐙微吟山水綠。今年跨馬管家湖，山花欲動山禽呼。安得諸友復聯轡，如許野趣蘇堤無。野趣野翁心自可，未必行人總宜我。爾不宜我柰爾何，春風滿袖誰當歌。
借亭觀魚 錢時
春日春風衣杲杲，海棠未老春正好。與客行過借亭西，平沙步步生芳草。空潭愛日透底明，遊鱼如散空中霙。徘徊欲坐去未忍，却恨借亭猶假名。有名無亭真是假，是假是真俱土苴。去年今日蘇公堤，玉勒雕鞍相家馬。
聞里中蠶饑不肯食山桑成長句 錢時
往年蠶老苦乏食，採遍山桑無處覓。救饑恨不到口頭，略無揀擇和枝喫。今年葉亦未爲荒，稍羅粉米尋山桑。掉頭不肯喫，大似向來藜藿腸。山中連遭歲事惡，餓羸顛倒填溝壑。草根拔盡不能充，往往珍羞視藜藿。屈指于今能幾時，日前僅飽非有餘。問着只要青稈米，薄賤粟麥如沙泥。馬鳴不應也時樣，學爾愚氓惡情狀。天公嗔爾警爾深，飽時忘却饑時心。